url: =Sum zonna mun 4 ~ Michael Pau :: ZOMI DAILY\nposted on 25 May 2019 at 12:22 am Lomkholna: Article, Business, Michaelpau\nThupatna :: Hih thului avekin kei ngaihsutna hi lo in, Robert T Kiyosaki i laibu ka sim teng pan kong tomlak kik, kong letkhiat kik ahi hi. Robert gelh laibu bu 10 val ka sim khak teng sung pan a thu kihual teng thului dawng khat ai ka tomlak pak bek hi.\nAthu: Robert i genna ah; Sum zonna mun 4 bek om hi. Tuate in E,S,B,I; E = employee, S= Small business or self employed, B= Big Business Owner, I = Investor hi.\nE Quadrant: E mun pan sum zonna = nitha, naitha, khasum tawh nasepna hi. Adikna in ahun atun ciang (kha bei ciang) khasum a kiciangtan zah sang ding. I hanciam lua kei zongin, i siam lua kei zongin khasum sang ding cih hi lel hi. Mi tampitakte in khasum kician san theihna nasep khat sem leng I mailam nuntak nading lungkham kul nonlo cin ngaihsun uh a, kha sum san theih nading na sep bek mah zong uh hi. Leitungah sum zonna mun tampitak lakah Khasum san na hih E mun pan sum zong pen 90% bang pha hi. Kong cing, zum ngak, lai-at pan kipan manager, director, officer, sangsia, siavuan, engineer, MP te akipan Kumpi nasem, NGO le Company, Bank nasem avekpi in khasum sang ahih nakleh hih E quadrant sungah om khin hi. Hih mun pan sum zonna pen i hun le i siamnate, i pilnate sum tawh akikhek, akizuak ahi hi.\nAdiklohna: I khasum san zah ciangtan om hi. I hanciam mahmah zongin atamzaw hong kipia khol lo hi. A mun, a hun le panmun ciangtanna tam in ei ut thu in bangmah kisem thei lo hi. Za khan ding, khasum khan ding hamsa mahmah hi. Nasep i tawp ni, (akl) hong kitawpsak ni pan kipan bangmah kingah nawn lo hi. Tua manin hih “E” mun pan sum zon pen mailam ading lungmuan om thei lo hi. Robert i genna ah “khusum san teng khol siam a mi hau leitungah kua mah om nailo hi” ci hi. (Ei Kawlgam ah bel khasum sang mi hau tampitak i mu thei zel a, ahi zongin tuate zong a khasum khol siam a, a hau hi dingin ka um thei kei hi. Laigelhpa behlap).\nS quadrant: S = Small business or self employed = mi khut nuai ah om a khasum sang hi nawn lo. Hanciam in ei le ei nasep Own business neu sem, aituam nasep neu=. Gtn: sum buk neu bawl, sang sia ahileh sang inn ah sem lo in ama private I lai hilh, sitni, Siavuan cih te ahihleh zong zato ah khasum tawh sem lo in, a ma inn ah GP hong cihte pawl hi. Tulaitak i Zogam ah a lang mahmah nasep pawl khat zong kihel hi. Kumpi tungpan Tender siau a nasepte, kumpi tawh contract septe, JCB 2 le 3 tawh nasepte zong hih munah kihel ding hi. Adikna in khasum sangte bangin khasum kiciangtan lo hi. Anasep a met leh a met zahzah a ma ngah ding hi khin pah in, a hanciam leh a hanciam zawh zahzah a ma hamphatna ding hi. Pan mun, Za, cihte zong ciangtan om nawn lo in, a mah a sia, a mah a Boss hi pah hi.\nAdiklohna: Small business, nasep neu ahihmanin sum tam met thei lo a, a mah ngiat in a sep kei leh lem lo hi. Met leh a vek in a ma ngah ding ahiman bangin sum leh zong a mah a sum ding ahi hi. Tua manin sum buk bawl pawlkhat bang sai khak ngam lo hi. E quadrant ah khasum sangte zum khak ni nuamtak atawlngak hun laitakin S quadrant ah small business bawlte tawlnga ngamlo zel hi. Saikhak leng sum kingah nawn lo, nasep khawl leng sum ngahna om nawn lo hi. Vaipuak khempeuh amah tungah kinga hi. Tua manin S quadrant pan sum zonna zong mai lam ading lung muanna om khol lo hi.\nB quadrant: Big Business owner = nasep lian, company lianpi, corporation lianpipi a neite cihna hi. Gtn: Bill gate, Jack Ma, Mark Zukar Burg, KBZ bank, U Tay Za, U Zaw Zaw cihte pawl hi. International standard ah nasep khat (akl) company khat pen Big Business in ciapteh theih nadingin, 1) Tua company pen nasep akipatzawh atawmpen kum 5 pan atungsiah hi ding hi. Banghang hiam cih leh Company thak 95 % pen akipatzawh kum 3 sungin sumin puk kik hi. Adang 4 % pen kum 4 sung bangin puk kik a, company 100 ah 1 bang bek kum 5 pan atungsiah ding suak zo bek hi. 2) Sumzian atawmpen USD teng 5 pan atungsiah Deposite koih zawh kul hi. 3) Nasem mi atawm pen 500 pha ding hi. Hih nam 3 teng tawh kicing nasep / company-te bek Big business in kiciamteh pan hi.\nAdikna: Company nei pa sese in nasep kul nawn khol lo hi. Khasum pia a acial mi 500 val te in system khat tawh amau mun ciatah nasem lel uha, a nei pa in sem ta leh sem ta kei leh sum ngah, sum lut hi lel hi. Sum le a khutnuai mite in a ma adingin nasepsak hi.\nAdiklohna: Sum bul tampitak kisam hi. Nasem mi 500 valte kha sim a, kha sum piading baih hetlo hi. Nasepna ah tangtun nading, gualzawh nadingin Sum bul bek thamloh Pilna siamsin, mel theih, kizoppih, a hun a mun cihte tampitak kisam beh lai hi. Tua manin hih mun pan sum zong pen mi tawm mahmah in 5 % bang bek pha ding hi. Ahizongin hauhna taktak pen hih mun pan sum zong nasem te bek in ngah hi.\nI quadrant: Investor = Sum bek tawh nasem ta hi. Warrren Buffett te pawl hi. Hotel lam, inn mun tampi nei, Stock share kimawl cih dan te hi. B quadrant pan mihau te in a hauh khit uh ciang I quadrant ah om uh a, bang mah peuhmah sep kul lo in, sum ngah lel ta uh hi. Hih din mun tungte i hamphatna lianpen in Freedom Suahtakna ahi hi. Sum le pai tawh kisai lungkham sinkhamna pan suahtakna hi. Hih atunga sum zonna mun 4 te enkik leng E le S quadrant pen vei lam a om in, B le I pen taklam ah om hi. Vei lam mun pan sum zong mi pen 95% bang hi-in, a mau hauhna pen 5% bek hi. Cihnopna-ah hauna 5 % pen 95% mi te in hawm hi. Taklam munah sum zong mi pen 5% bek hi-in, hauhna 95% pen amau khut sungah om hi.\nVei lam munah i om laiteng hauhna kingah ngei lo dinga, hauhna man taktak I cihin Suahtakna Freedom ahi hi. Vei lam pan sum le pai pan suahtakna, hun le nai pan suahtakna kingah zo lo hi.\nTua manin hauhna man taktak ahizong suahtakna i ngah nop leh taklam mun pan sum i zon kul hi.\nTuhun kum zalom 21 sungah vei lam a om mi khat taklam mun tun theih nading nasep nam 3 hoih ka sa pen hi ci’n Robert in gen hi. Tua nasep nam 3 te in 1) Real estate (အိမ္ၿခံေျမ) 2) Stock share, 3) Network Marketing (or) Multi Level Marketing @ MLM cih te ahi hi. Hih nam 3 te lakah zong Real Estate le Stock share pen sum bul le pilna Siamsin tampitak kisam masa lai hi. A 3 na MLM pen Sum bul tawm pen le Pilna laitan kisam masa lo in, kum 5 sungin B quadrant dinmun tun theihna nasep (lampi) hoih pen khat ahi hi. (US om ei mi khat Real Estate sem in hau mahmah ta cih ka zak om in, ei Zomite adingin angtan kipak huai kasa mahmah hi. Laigelhpa behlap).\nThukhupna: Hizah gen leng laisim mimal khat ciatin ei koi mun ah om a, sum zong i hiam cih a khomkhat ciang tel thei dingin kong lamen hi. Athupi pen le i tel mahmah ding kong deihsak thu in bang gamah om a sum thalawh i hiam cih sangin hih a tunga sum zonna mun 4 teng ah ei sum zonna mun koi teng hiam? Bang quadrant sungah sum thalawh i hiam cih kitel in, koi mun ah bang ciang i tun dong, bang ci hamciam ding i hiam cih i ngaihsut ding kong deihsak hi. A kicingzaw in i sim beh nop lai leh Robert T Kiyosaki in hih thu tawh kisai in a gelhsa laibu bu 20 kiim om khin a, kawl lai in zong Sya Nyi Nyi Naing in bu 16 bang letkhia khinta hi. Ei Zolai in zong Robert I laibu gelh masak pen Rich Dad, Poor Dad pen Pa Hau Pa Zawng cih min tawh sawtpi pek in kiletkhinzo hi.\nHih thului tungtawnin laisim mimal khat ciat in mailam nuntak khuasakna, sum zon pai zonna ah ngaihsutna thak ngah dingin lametna lianpi ka nei hi.\n(Kawlgam sunga om Zomi mihau pawl khat i hauhna pen Kumpi thukham semin hau hi a, tua dang sum zonna pen mikim I sep theih hi lo a, hi mun 4 sungah kihel lo hi cih zong tel huai ka sa hi). Michael Suan Lian Pau Ref: Business of 21st Century by Robert T Kiyosaki\nPrevious: USA, North Carolina pan Tg. Kham Za Thawn (Tonzang, kum 54) in hongnusia\nNext: Tedim mite a Simmawhhuai takpi mahdiam ~ Khaibawi


timestamp: atn

url: =Myanmar ki-ukzia a nopmawhsak pen GAD department vai :: ZOMI DAILY\n(State CM leh Chin State Executive Secretary kua a kihtaakhuaizaw tam?)\nGam khat peuha mipi a uk taktak pen General Administration Department (GAD) hi. Myanmar ah GAD pen galkapte khut nuaiah kikoih lai ahih manin indirect-a mipi a uk taktak pen galkapte mah hi lai, cih loh theih loh khatin om hi. Tua hangin pawlkhat ten Myanmar paizia pen ‘Armocracy’ ci lawh uh hi.\nA dangte theihsiamna khat zong om, Ministry of Home Affairs tak pen galkap khutnuai pan lakkhiat pelmawh hi. Tua ahihkeh democracy kumpi vaihawmnaah ahi zong, civil ki-uknaah ahi zong dongkholhna tampi tun den ding hi.\nChin state GAD a ulian pen Deputy Director General za hi a, kumpi sungah Executive Secretary panmun tawh kopin Cabinet Secretary cihna hi. Chin state government leh hluttaw in zum tuam nei loin, GAD zum pen government office lah hi hluttaw office lah hi khawm khin hi. A tomin state khat sunga zum poimawh pen teng galkapte khutnuai mahah om lai cihna hi.\nState khat sunga ulian pen leh thunei pen bel cabinet member teng (Chief minister and ministers) hi a, minister dangte thutuam, Chief Minister natawm Executive Secretary (or DDG) in a zahtak diam, a lau diam, a thu a mang den nuam diam, cih dotna om thei hi.\nPoliticiante pen laitaan nei a om uh zong GAD ulian seem ngeilo, zum paizia zong tel tak lo, mipi in a teelcin mana ulian suak vat hi uh in, a cing kik uh diam genkholh theih loh, term nei uliante hi uh hi.\nGAD ulianpite leuleu bel gam khatah zong laisiam pen pawl, zum paizia experience tampi nei khin, pension dong ulian seem ding baanah galkap pu neite hi.\nTua hi a, politician ten GAD uliante a mai-et simsim uh kul ding a, ki-ukzia, zum paizia, nasepzia ding (law, planing, project, financial management etc) a kuppih a dot tangtang uh kul zel ding hi.\nGAD uliante tawh kilem kei zenzen vua leh GAD ulian ten zahtaak khollo leh lau khollo thei ahih manin khem mang thei, pei mang thei in, thuneihna zong kituhtuh thei kha ding uh a, gam le minam in thuak gawp thei hi. Tun zong mipi theihpih lohin i politician ten a gukin ha gawi mun mahmah ta kha thei.\nBangbang ahi zongin gam kivaipuakzia a pai hoih theihna dingin kumpi naseemte pen kumpite sawl bangbang a seem ding a hihna uh tawh amau nuaia a kun theih nangin GAD/ MHA pen civilian minister khut sungah mah om le hoih hi.\nMipi ukna ah state kumpi deihdan hi lo a, galkapte aikeh GAD deihdan vive ding ahih leh state kumpi neih thaman tawm mahmah ding hi.\nElection contest sawm i politician ten zong kumpi naseem ulian ten a zahtak theih nangun upadi le zum paizia a sin a theih kholh uh kisam mahmah ding hi.\nEtkaak ding –\nMyanmara galkapte panmun let laina teng –\n1. Vice President khat\n2. Defense Ministry\n3. Home Affairs Ministry\n4. Border Affairs Ministry\n5. Hluttaw khempeuh seat 25%\n6. State, Region 14-a Security & Border Affairs Minister post teng\n7. Galkapte thukimna lo tawh puahphat theih loh Constitution a Article hon khat\nMinistry of Home Affairs (MHA)* nuaia department om teng:\n1. General Administration Department (GAD)**\n2. Myanmar Police Force\n3. Bureau of Special Investigation\n4. Prisons Department\n5. Fire Service Department\n* Pithezi Vuanzi Thanah\n**Athuithui Ohchhokzi Uusi Thanah\nGAD pen Civil Service Officer teng in makaih a, union level pan township level dong kikhil suk gam buppi a tuam, mikim su kha, ki-ukna (administration) a saipi pen ahi hi.\nMore: US kumpi in Myanmar gammi 27 te puakkiksak takpi, Chin zong 7 kihel\nGAD headquarters office (union level) pen Nay Pyi Taw ah om a, Director General in uk hi. State/Region level pen Deputy Director General in, township level pen Assistant Director in makaih hi.\nUnion bupa GAD officer om zah\nDirector General – 1\nDeputy Director General – 16\nDirector – 25\nDeputy Director – 132\nAssistant Director – 493\nGazetted Officer – 1452\nPrevious: I annekte gawivui in ne lehang i phattuamna dingte ~ Hang Cin Hau\nNext: Lawm tampi ngah nading zia


url: =Hosanna ~ Samuel Mung Suantak :: ZOMI DAILY\nposted on 6 April 2020 at 12:38 am Lomkholna: Article, Biakna\nTEXT: Matthew 21:1-11; Psalm 118:25-26 – Buaina haksatna tampi kawmkalah Nisuh nipi cidama hong musak a vangalian i biak Pa Pasian tungah lungdamna ko masa hang. Tuni i omomna panin Pasian kammal mah tawh tha la khawm dingin i kicial hi.\nLeitungah gualzawhna nam nih om hi. Khat pen thauvui thautang leh thatang hat thu tawh gualzawhna ahi hi. Hih bang a gualzote mite in kihta uh hi. Gualzawhna nihna pen kiniamkhiatna tawh thumaan a gualzawhna ahi hi. Hih dan a gualzote pen miten in itin zahtak uh hi. Topa Jesu in leitung hong vak lai-in gualzawhna a ngah nadingin a nih tuaktuakin zang thei napi a nihna pen hong tel zaw hi.\nHa tangin-ha zat nading mun ah min na pang langkhat hong betsak leh a langkhat lam zong na dawh zaw in cih siksanin nei hi. Napoleon in kei leh Alexander in namsau leh teipi tawh leitung ka zo uh a Topa Jesu in itna tawh leitung zo hi a cih pen maan mahma hi.\nHosanna a khiatna\nA kammal hong kipatna Hebru kam panin hi a, Late 118:25 ah “hong honkhia in” ci a thumna leh phatna in zong a kizang khawm thei kammal ahi hi. Hih Late 118 pen lametna la leh gualzawhna la hi a, Paisan pawi sim dingin Jerusalem ah hong pai kawmun a sak ngei zel uh ahi hi. Hih la pen Topa Jesu tungah mipite in a sak uh ciangin amaute honkhia dingin singlamteh tungah sihna a thuak ding thu pulakna ahi hi. Lungdamna Thu (gospel) sungah guk vei kizang a, Topa Jesu Jerusalem ah a lut ciangin mihonpite’ kikona aw ahi hi (Matt. 21:9, 15; Mk. 11:9-11; Jn. 12:13). Hih lai ah Topa Jesu phatna ahih kei leh pahtawina-in kizang zaw hi.\nHosanna nam nih\nHosanna nam nih pha hi. Khat pen phatna leh a dang pen thumna, ngetna ahi hi.\nHih lai a Jesu nung a zui mihonpite pen Jerusalem ah Paisan pawi sim ding in Galilee kuam sung pan hong paite ahi uh hi. Amaute in Galilee ah Jesu na lamdang bawlte na tel mahmah khin uh hi (Lk. 19:37).\nBang hangin hih mite “hong hon in” ci-in kiko uh hi ding hiam? Ei leh ei I kipanpih zawh nawn loh ciangin midang hong hon thei ding kisam hi. Tua bang mite pen ei sangin a thahat zaw, a vanglian zaw, a pilzaw hiam khat ahih teitei kul hi. Jew miten zong a hun zui-in amau hanciamna tawh helna (revolution) na bawl zelzel uh hi. Ahih hangin tua in lungmuanna sawt daih zo ngei lo hi. Jesu nungzuite lak a khat bang “gamkhualpa” (zealots) na hi kha liang hi. Thu nam thum ah Jew te in nakpitakin netcipna na thuak kha uh hi: kivaihawmzia (Politics,) Ngeina (culture), leh Biakna-pau le ham (religion/language).\nA thunung (historical background)\nBang hangin Jerusalem mihonpite’n “Hosanna” cihna tawh Jesu na muak uh hi ding hiam? Lai Siangtho siamte’ genna panin Thuciam Lui a kigelh khit a kipan Thuciam Thak hun kikal kum 400 tang (c. 432-5 B.C.) kia hi. Hih pen “Intertestamental period or silent years” na ci uh hi. Hih hun sungin thu leh la (events, literature, social forces) tampitak piang ahih manin Thuciam Thak tawh kizopna tampitak om kha hi. Hih thupiangte in Judah mite tangthu, Pasian Thu-upzia tampitak na khel hi. Hih thupiangte leh updan thakte in Thuciam Thak adingin kingakna thupitak piangsak hi.\nHih kum 400 sungin Palestine pen ukpi nih: Greek-te leh Rom-te ukcipna hakkol ah gentheih haksatna nakpitakin thuak uh hi. Judah mite pen amau deihtelna om ngiat lo-in ngeina dang (culture), Biakna dang, leh kivaihawmna dang (politics) te’n aana tawh zuih ding na kivaihawm khum hi. Pawlkhatte in amau a ukcipte thumang uh a, pawlkhatte in a sih dongun na do uh hi.\nHellinization: Alexander the Great pen 356 BC in suak hi. Kum 13 a phak in Athen philosopher Aristotle nuai ah pilna na sin ngei hi. Kum 20 a cin kum 336 BC in Macedon (tu hun Greece leilu lam) kumpi gam na luah zo hi. Greece gam panin India dong leilu lam ah Armenia leh Arabia leh Egypt dong na huam zo hi. Ama ukna gam sungah mi tuamtuam, tawndan ngeina tuamtuam tampi om hi. A ukna gam peuhpeuh ah mi tuamtuamte a huaikhop zaw nadingin Greek ngeina le tawndan nakpitakin sinsak hi. Hih Greek ngeina leh ngaihsutna thute pen ‘hellenism’ kici hi. Greek ngeinate picing mahmah ahih manin namdang ngeinate manlangtakin dep zo hi.\nJerusalem a om Judah-te ban ah gamdang a pemte zong Greek ngeina leh tawndante in na deep zo mahmah hi. Greek ngeina zuihna pen Judah mite biakna adingin tona lianpi suak hi. Judah khangnote zong Greek ngeina kimawlna ah kihel nuam uh hi. Hih kimawlna pen guaktang a kimawlna ahi hi. Tua in Judahte’ vun at ngeina pen nuam mawhsak mahmah hi. Hih thute hangin Judah mi tampitak in Greek-te kizep bang leh amau biakna zuihpih ding lunggulh lawh uh hi.\nAntiochus Epiphanes in Jerusalem hong uk ciangin 167 BC in hi bangin thupiakna hong bawl hi. (1) Jews te pen a pu le pate ngeina tawh kituakin a gamtat nawn loh ding uh (2) Meihal biakpiakna a piak nawn loh ding uh (3) Pawi a kham nawn loh ding uh (4) Naupangte vun at nawn loh ding (5) Kuamah in Sabbath tan nawn loh ding, cihte ahi hi.\nAntiochus Epiphanes in Greek pasiante Palestine gamsung khempeuh ah tun ding thupia hi. Judah mite in tua pasiante mai ah biakna a piak ding uh; a ut lote kithat ding. Tua bek hilo-in Judah mi tampitak zong aana tawh voksa kinesak hi.\n63 BC panin Rome te thunuai ah hong om kik uh hi. Tua hun a kipan Judah mite pen a banbanin Rom ukpite Pompey, Antipas, Herod the Great, Archelaus a banbanin hong kilaih toto uh hi. Gen zawh loh haksatna tampi Judah te adingin piang toto hi.\nJudah minamte adingin kumsawt hai bang a ngak uh Messiah pen a ngaklahhaui tham mah ahi hi. A haksatnate uh hicizaw deuh leh cih nading om nawn lo-in sa lam kha lamah thuak kisa mahmah ta uh hi. Judah mi khat adingin bel Lai Siangtho in a ciam, a genkholh amaute a honkhia dingpa pen ngaklah loh theih loh, “hosanna” ci a kiko loh theih loh ahi hi.\nHosanna ci a tangkote sung panin ei koi pen ah I om kha hiam? Jesu tawh kituak a ama tung panin damna leh suahtakna a nei khin mi na hih leh nang a dingin “Hosanna” pen Pasian tung ah phatna pahtawina hi ding hi. Ahih hangin nang deihtelna ahi lo koltangna sung a om lai na hih leh “Hosanna” pen Topa ka saltanna panin tuni in hong gumkhia in cihna hi ding hi.\nTuni in hotkhiat kisam I cihte pen amau leh amau a kihon tawm thei lo saltanna a nei mite ahi hi. Saltang I cih ciangin ei deihtelna hong kidong ngei lo ding hi. Hong nei khat om cihna ahi hi. Tua ahih manin tua hong nei pa’ thu lo-in bangmah kisem thei lo hi.\nI saltanna mun uh kibang hetlo ding hi. Natna sal a tang, zongsatna hoih lo kol a tang, kikhop thadahna kol, lim hoih lo/kihhuai etnopna/zongsatna (Pornography), social media etc.\nJudah mite in zong Topa Jesu tungah “HOSANNA” (Tu mahmahin hong honkhia in) ci-in nakpitakin a awt ngeingai bangun I saltanna tek panin I suahtak theih nadingin hong honkhia dingin Topa Jesu limtakin I sap ding uh ahi hi. 1 Korinth 6:20 ah “Note pen Pasian in hong leisa na hih manun na pumpi uh Pasian minthan nadingin na zang un” ci hi. Hih lai a kizang “lei” cih kammal pen agorazo kici a, nidang lai-in sila zuakna phual (Slave market) panin sum tawh a kilei silate genna kam ahi hi. Tua mah bangin Khrist in zong thu-um mite sila kizuakna phual, mawhna phual panin a suakta mi hi tawntung dingin hong lei hi (1 Kor. 7:23; Gal. 3:13). Samuel Mung Suantak\nPrevious: Sia Do Khup na piangthak lo hi zenzen leh ~ Hau Za Cin\nNext: Tuisiang ~ Dr. Tung Za Pau


url: =Technology i cihcih bang hi peuhmah hiam? Gelh - Dr. Hau Za Cin Suante - Laibu Saal\nHome > Technology > Technology i cihcih bang hi peuhmah hiam? Gelh - Dr. Hau Za Cin Suante\nTechnology i cihcih bang hi peuhmah hiam? Gelh - Dr. Hau Za Cin Suante\nA tom in 'vanzat zatsiamna' cihna hi. Greek pau 'technologio' pan kila hi a, 'techne' cih ciang 'siamna', 'zatsiamna', 'vanzat siamna' cihna hi a; 'logio' cih ciang 'kisinna', 'sinna', 'siamna sinna', 'theihna sinna' cihna hi. Vanzat khat peuhpeuh zatsiamna, ahih kei leh vanzat khat peuhpeuh zangsiam dinga kisinna cih hi. Bangzah taka tulai ciang hih kammal hong kithang mahmah hiam cih leh information technology hang ahi hi. Prof. C. Thang Za Tuan in a Ph.D. Thesis ah limtak in tulai leitung IT a kizatzia leh a thupina, a kipelh theilo vanzat ahihna a gelh hi.\nSingkung phuk a tumtan in, a lai vutvang, singzawl khat vawh, a tungah singmam dang khung leuleu in 'mui leng' kibawl hi. Tua muileng tungah kituangin khe tawh lampai sangin manlang zaw, tawldamzaw hi. Van puasak leng 'gim ing, tawl ing' cih genselo a, a khoh zahzah pua thei hi. Tua pen minam khangto masate in "wheels" a muhkhiat masak dan uh leh a vanzat masa uh ahi hi. 'Wheels technology' kici thei ding hi. Suangtaak nih saituah leng puak setset a, mei am leng zaizai in singkeu tawh koih khawm leng meikuang thei a, mei muhkhiatna technology khat hong suak leuleu hi. Tua banga vanzat khat peuh tawh nuntak nuamzaw ding a kibehlap toto pen technology ah khantohna i cih ahi hi. Vanzat ah khantohna, vanzat thak leh hoihzaw behlapna, vanzat khat a hoihzaw, siamzaw a zatsiamna ahi hi.\nTulai ciang IT i cihcih zong 'information technology' cihna hi lel a, thu kizaktuah mengmeng nading vanzat cihna hi. Telephone, internet, television, etc cihte pen thu kizakna hi a, laito (post office) pan lai kikhak zangin manlang zaw ta hi. Tua manin manlang taka thu kizak theih pen a meetna tampi om a, tua gah hang mah in leitung kiuli ah omte zong i kizom dimdiam thei hi. Bangzahta in manpha a, bangzahta in meet hiam?\nNuclear technology hangin meitha tampi kingah thei a, machine zat ding tha tampi kisam pen nuclear in pia thei mawk ahih manin van bawlna phual ah van tamzaw piangsak hi. Inn ah meivak ding zong nuclear pan kingah ahih manin meet mahmah hi - khuazing sang khuavak ah om pen nuamzaw ahih manin. Zatang leh zatui ah zong nuclear kizang ahih manin damna ding nuclear technology hong suak hi. Galvan hoihzaw bawlna dingin zong kizanga, ahi zongin galvan a nuclear technology zat pen lipkhap huai lua mahmah ahih manin mihing khempeuh in 'zaknop' salo uh hi. Nuclear technology pen mihing sihna dinga zatding hilo a, nuntakna dinga zat ding hizaw hi. Tua manin peaceful means of nuclear technology pen mikim in thapiak ding, galvan a zat ding nuclear technology peuhmah nawlkhin ding ahi hi. Si khin lehang nuclear technology kua'n zang nawn ding? Iran in nuclear technolgy sangpi nei le uh Israel gam leitung pan sumai ding, kapmai, nuaimang ding uh cih khawng kiza hi. Tua hileh nuclear technology pahtak huai isa diam? A takpi maw, kilauhsakna, intimidation bek maw, politics bek hilel maw kitheihpihlo a, ahi zongin nuclear technology zangin gam khat leh mihing pen leitang pan kivaatmai thei cih bel i theilua hi. Tua manin khantohna ding ahilo suksiatna dinga technology zat pen hoihlo, deihloh ding hi.\nTechnology laklak pan mipi khempeuh hong uapkha pen information technology ahi hi. Tua pen IT i cihcih pen hi a, a tello in nisim nuntak bukim nawnlo hi. Na khut ah na tawi handphone leh iPhone4 na cihte zong IT gah ahi hi. Olno a na ut peuh na hopih ziauziau theihna pen IT khantohna hang ahi hi. Hopih bek hilo, a mel zong mu thei, a aw zong za thei hilai hi. Nidanga laidal khat kikhak in ni tampizawh ciang tung, a sim ciang a aw zalo, a ngah leh ngahloh na theihna dinga hong thukkik hun na ngak kul, ni leh kha zong kivei thei hi. Nungak leh tangval diakdiak bang thu kizak loh kal in lungsim tampi piang man hi. Tuhun ciang thukiza lua kisa, annek laitak maw, khuasung vak laitak maw cih nangawn laikhak hilo, IT tungtawn in kithei thei hi. Technology hanga kithuzak a nop mahmah pen khantohna namkhat hi a, tu kum zalom sunga khantohna thupi pen ciin kiciamteh liang hi. Leitung kiuli a om na ut peuh tu mahmah in na kizom thei hi.\nTechnology thak a pan thei peuhmah hau pah, minthang pah hi. Nung deuh in India pan unau nih Japanese - English direct translation a bawlsak thei software or technology khat bawlsak (developed) uh hi. Tua zangin English siamlo Japan mite in olno in a laigelh uh English in khekziau (convert) theita uh hi. Tua in Japan pau bek a siam Japanese tampi English Journals ah laigelh theih lawh uh hi. Tu in minthang luata ahih manin Korea in zong a technology lei a, Taiwan in zong lei in midang, Hospitals, Research Centers tampi in zong leizo uh hi. Hauh lawh bek hilo in minthang lawh uh a, midang tampi in zong lei nuam lai uh hi.\n"Knowledge is power" hun ah kilut takpi ta himawk hi. Technology a khantohtoh mah bangin a hitheilo zong tawm deuhdeuh hi. High School zolo William Shakespear laigelh siam minthang suak a, college zolo Bill Gates mipil mihaupen suak a, tagah mivom Barack Obama mikang gam ah kumpi suak thei ci leng leitung pen a lampi thei leng a hitheilo omlo himawk hi. Tua lampi koi ah om hiam?\nPiankhiatna Random Posts Technology\nItem Reviewed: Technology i cihcih bang hi peuhmah hiam? Gelh - Dr. Hau Za Cin Suante Description: Rating: 5 Reviewed By: Cinpu Zomi


url: =Paradigm « Nikonghong\nHome » Leitung » Paradigm\nMaisang thupiang tu heakkhol theina a om tu ziam? Bang hun ciang hun hong kikheal tu ci bang khawng e, tuatkhol theina dan a om tu ziam? Kituat khol kihe khol thei bek dom ngawl a, tuabang tuat khol vacin pai sia heak kholna kingin kholna ih nei buale ngual kiban zo ngei ngawl tu hi ci hi. Tua heak khol tuatkhol theina sia Paradigm (Pairadime ci sim tu) kici a, Greek laimal paradeigma pan hong pai hi. Dictionary sung a khiakna zong leang zong, om paih teei nave, tuhun laimal zakdan taw zong a khiakna kibang valian thei nawn bua i, a paidan ih heakpui natu 1968 kum a thupiang khat taw enkak tawng.\nTua hun lai khawng na mu papo khat kuung, tuzo kum 10 kum 20 khawng ciang leitung nai pha bel a vawt, leitung bup nai tambel a zuak ngam sia bang ngam hi tu na um ziam ci dongh le te, na dok po na Switzerland ngam hong ci paih set tu hi. Banghangziam ci le Switzerland ngam sia leitung bup a, nai phabel a vawt le nai tambel a zuak ahi zawk sia tuasia lai ngangawn zong kum 60 bang pha zo hi. Leitung bup nai pha a deite le nai maan vaset a zangh nuamte in Swiss nai ma kilei hi.\nSwiss te zongh in nai a vawt uh ciang, vawt ngei teng ma vawt lingleng, luun kikiik ci bang vazeang hi ngawl het a, a pha seseam a pha thethei tu ngaisun hi. A vawt maksak uh nakhat sang’n a vawt kiik uh nakhat sia, a pha zaw a sua thetheina hanciam hi. Nai a zuak phit sawng uh lai nai hun ciaciang kihe thei bek kasap, a pha seseam tu hong hanciam a, a om ngei ngawl lai manet a kihe thei tu hong bitphua a, tuak pan setkan a kihe thei tu hong bitphua tato hi. Tuabang a kiheak thei natu a kisamh gear, bearing ci khawng tu hun dong ih zak mainspring ci khawng hong phuak tawm thei hi. Tui tum thei ngawl tu vawtna khawng, taw piak kul ngawl nai ci khawng ngaisutna pha a thak a thak taw nai pha seseam a pha vaial ci veu tatsat ngawlin vawt hi. A minthanna a thiamna ahi theina tungtawn a lungkim cip paih lilu sia tuateng taw tawl om ngawl het hi. A dem zo tu ci thada a nungzui zo tu zongh om tham bo. A nambat niina mun a kingaal mu vale tu beak zongh om zo ngawl het lai hi. Tuabang zata ma nai vawt dadangte taw kikhaai leilam lei hikale, nasia tak ma tawlnga ngawl het ma hanciam veve hi.\n1968 kum khawng en kik leang, leitung bup nai a kizuak theampo ii 65 percent sia Swiss nai bebek ma hi a, a meet ciilteal bebek zongh 80 percent (pawl khat na 90 percent sangin tam zaw cici lai) bang nga zen hi. A ngam mite zongh in hau law a, a ngam zongh in hauna ma na nei hi. Tuabang a nopsakbel hun laitak, muanmawk ngawl het a 1980 kum ciang nasep theampo hong laltham niknek sia, leitung bup Swiss te market share sia 65 percent pan 10 percent sang’n a tawmzaw dong hong kiamsuk vahai thong hi. A meet zongh ni dang 80 percent bang a nga hehuna pan 20 percent sang’n a tawmzaw dong hong taaksuk lalai hi. Nai vawt nasep nai zuak nasep sia nasep pha hong hi nawn ngawl het hi. Swiss ngam zongh leitung a nai phabel vawt, nai tambel zuak kum tam hialpo ma nambat khat ahi liluna pan taaksuk cip a, maizum nga phial hi. Bang tat thong ziam? Supna pui khat dong taw na lianpi khat thu hong piang thong ngawl ziam? Nginat ngawlna, zuzauna om vet ngawl a, siatna pui khat thuak hi thong ngawl ziam? Bang thu hi thong tu ziam? Tua dongtawna thu sia Paradigm ci min kivaw hi. Paradigm ci sia hun khat ciang hong kilaih a tua paradigm kilaihna (Paradigm Shift) sia Swiss te in he vet ngawl ahikom a thuak dikdek ma hong kul lei hi.\nParadigm thu paizia Swiss te nai vai taw ma en thua tawng Nai vawtdan Swiss te ii khut thiamna sia set bulphu nai vawtdan hi. Mainspring gear bearing cite pawl taw nai nungta sak hi. Nai vawtdan a dan bulpi sia a zung pan ma kilongh tham a, nai vawtdan a thak sinsen khat hong piang zo ta hi. Nai hun heak thei natu set paidan zui a, nai a kivawtna pan electronic paidan taw nai a kivawt hun hong theng hi. Electronic quartz nai hong pian po ciang zak nuam mama, a manh zongh ol hoi zongh hoi thei mama tana leitung bup in dei hon a lei tek pai vangawk thong hi. Swiss te zongh a nai vawtsa te nidang bang a kikhok thei nawnngawl ciang, tuabang ahile ei zongh ih vawt paih lei batu ziam ci huai mama ii ve, a nung a zui kik tu tam lalawm hi tana kilaih paih vazingh thei ngawl a, Swiss nai vawtte sia tung thei vet nawnngawl hi Tuasia ciang nai vawt nasepna puul hong tung a, 1979 kum pan 1981 kum dong tua hun sung bebak zongh Swiss ngam bup nai vawt naseam mihing 62, 000 sung pan 50, 000 bang nasep taan zezen hi. Switzerland bang, ngamno khat atu sia dongtawk demdom tatak ma hi paih hi.\nHi thu hong pian ciang Switzerland ngam in dongtawk hikale, a dang ngam khat atu sia kaam phatna dau paina pui khat hong suak leleau hi. Ih heaksa bangma Japan ngam ma hi. Japan te sia amate zongh nai khawng ma vawt lei a, amate nai zongh Swiss te nai za ma pha lei kasap, 1968 kum lai a leitung bup nai zuakna a ki et ciang, market share 1 percent bekma nga vanguat hi. Electronic quartz nai hun hong thet leleau ciang, Japan sia lampui pi hong suak hi. Japan ngam nai vawtte sung pan zong Seiko ma lampui pi hong hi lalai hi. Tu hun ciang Japan ii market share sia ni dang 1 percent pan tu 33 percent dong bang hong kaato vangawn hi. A meet zongh 33 percent bangma nga veve lai hi.\nSwiss te in lametna lianpi nei a, hanciam a naseam hikale amate lametna taw kileebul a thu tuampui khat hong pian thong sia, maisang thu paidan thu thak hong piang tu, bang hun ciang tua thu hong piang tu ci sia heakkhol theina, tuatkhol theina khat nei le tu bang dongtaw liang kul ngawl tu hi kici hi. Paradigm sia heakpui ngawl ahiciang nai vawtdan a thu bulpi hong kilaih hun zo, hong kilaih le zong mai kum sung hi tu ziam, mai nawn khawng ciang hi tu ziam cite pawl heakpui nawn ngawl hi kici hi. Banghang a tuabang mawsiat vanuau ziam cile electronic quartz taw nai vawtdan a bitphua sia Japan te hi ngawl a amate, Swiss te ma hi zaw hi.\nElectronic quartz nai sia Switzerland ngam Neuchatel Research Institute pan hong bitphua hi a, 1967 kum Swiss ngam bup nai vawtte kisik tuana a “Maisang nai vawttu dan thak” ci a lak lei kasap naivawt te, sumzian taw nai thuk tute le, leitung bup nai zuak a zel tu te hong kikup hong kikup ciang, “Ngina bo, maisang nai thuk natu nai vawtdan thak a, kizangh thei buan teh” ci a bangma hen sak ngawl vahai thong hi. Gear le om ngawl, bearing le zangh ngawl, nai khut zongh om ngawl numbat taw po lak vanguat, automatic nai ci ka lei mainspring beak zongh zangh ngawl bettary zangh tu ci lalai ci a, a e et uh ciang ngina sa ngawl het, a thin uh zo thei mama ngawl hi. A ngina ngawl, bangma a kizangh thei ngawl na hi lei tana, tua kum leitung bup nai congress (World Watch Congress) ah a thu a cing laksak piikpeak lei hi. Tua mun ah Seiko in na mu a, nai vawtdan theampo a teptee paih valep zawk po ma uh ciang, hi thu teng hong piang ahi hi.\nSwiss te ii na hi khial bangte pawl ei zongh bangbang pial thei tu hi ziam? Swiss nai vawtte ii na hi khialna bek a ih ngaisun tha le, ngam bup ii nasepna pipi te zongh kihi khial niknek thei mama hi. Kipawlna tatuam Corporation pupui te zongh seam khial vanang tawntung hi. Eima khat tek khat tek zongh naa ih sepkhial ni tam pheivei hi. Ih vek pipi ma kingaisun khial thei tek peuma hi.\nKhanghaam te in nidang hun a paisa hun sia, hun phat lai leitung phat lai veu ci thei hi. Amate mun pan tu hun sia hun pha hisa nawnngawl, hamsa sa mama zo. Maisang hun ci khawng ngaisut zongh sawm nuam tuak nawn ngawl phial hi. Eima tek zongh in hi kisa chichim thong hi . Ahitazong ih nung sang thupiangte kilaih thei nawn bo ih ci hang, tua a piang sa te sung pan bekma, a sia a pha vawk tu vom tu, cite kihe thei hi. Naa a pha a sia a piang hun sia tu laitak hun sia hi a, tua thupiang teng zong sia a bosa hun lai a “Mai sang bangba hi tu” ci a ih ngealna sa teng tungtawn ma a kilua tato hong hi vahai hi. Tua hi tana hong piang pheang tu ih mailam hun sia, ih daupai hun a suak theibel tu sia hi pheang hi. Tu laitak hun sia sung ma ih mailam hun tu phatak tuatkhol, mukhol thei hi leang “leitung phat lai” a kici thei bangma “leitung phat tu hun” hong suak thei tu hi.\nA piang ngawl lai maisang a hong piang thei tu thu khat sia, “ngaisutna” taw kihe thei tu ahi zen le, tu ma tokhum zaal pha sia to diudeu kawm ngaisun pai dindun tawng ih ci tu hangzong, a piang thei papaih hi tuak ngawl leleau. Paradigm principles ci a ih heak tu, ih zui tu thu tam ma om vak. Tuasia ma zong naa ih sep ih vawt ih heaknop sia taw kisai, thu om ngei theampo a tangthu theampo le mihingte ii omzia ci bang thu tam ma a cing dildel a khawng a kheak a khawmtua phot a ciang, tuate tungtawn a Paradigm ii thu paidan taw kituatto dimdem thei pheang tu hi.\nNgamlian mipil nasep lian seam a ngualzo te ii nasep dan khat sia, tu tawm mama ih zakpui paih thei ahibatazong, tuabang nasep theina dan khat a om hunlam ih heak pui lei natu deisakna taw thu tawm hong kaikhawm hi ing.\n1. Joel Arthur Barker-Paradigms: The Business of Discovering the Future.\n2. David J. Bosch – Transforming Mission: Paradigm shift in Theology of Mission.\n3. Lan Barbour – Myths, Models and Paradigms: A Comparative Study in Science and Religion.\nHeaktu: Khuavak SRBA Magazine No. 8 Sungpan\nCi Dam In Khan Sau Theina\nMIT Saang Thu Heaknophuai Pawl Khat\nTags: Bo Paupii\nBy thawngno in Leitung, Pilna on May 28, 2013 .\n← Siallum Kulh Kumpi Vaipuak A Suana Thu\tCarey le Tuck ii hong son Sizang taangthu →


url: =Penang ah tuikhanggawp ahih manin, ki dalkholhna in Electric meite ki khakcip :: ZOMI DAILY\nposted on 5 November 2017 at 9:56 pm Lomkholna: Malaysia, News, Sawltak, World\nMalaysia, Penang State sung muntuamtuam ah tusungteng tuikhanggawp cih ki limzak mahmah hi. Electric meitha apia ahi Tenaga Nasional Berhad (TNB) panin Electric daihlaih khawng aom khakding patauhna tawh kidalkholhna in Electric Power khakcip sawnsawn ahih manin, khuasung mipi te cimawh mahmah uh cih theStar pan kiza hi.\nKi dalkholhna (precautionary measures) ci’n Penang State sung aom 85 Sub-stations ah Electric mei ki khakcipkhin hi.\nTNB Penang general manager Datuk Lim Yew Soon in agenkhiatna ah tui tamlua mahmah, Water Level sangkah toto ahih manin, ki dalkholhna in aki khakcip, Action akila hi ci’n genkhia hi.\nElectric mei asiat banah tui piakna (Water Pump) ah akizang Electric mei tezong siacip ahih manin, Bandar Baru Ayer Itam, Jesselton, Pulau Tikus, Waterfall Areas sungteng ah tuizong pailo in khuasung mipi te cimawh mahmah uhhi.\nTua ahih manin TNB and the Penang Water Supply Corporation (PBAPP) panin makai te’n asiapen dinmun ah bangci bangin khuasung mipi te panpih theiding cih Emergency Response Protocol kilimgin mahmah uhhi.\nPBAPP Chairman asem laitak ahi Chief Minister Lim Guan Eng in agenkhiatna ah Penang Botanic Gardens leh Guillemard Water Treatment Plants te ahzong tuilakna siacip, ninthem leh leinenthem tengin hubitcip in, tuisial “Raw Water” laktheih omlo cihi.\nTua ahih manin, Raw Water ki ngahzolo a, tuisiang pen khuasung mipi te zatding in ki hawmkhia theiloding cihi. Tuahang in Jesselton Heights, Penang Botanic Gardens kuamteng leh Waterfall Road, Pulau Tikus cihteng ah tui ngahloding cihi.\nTuabek thamlo Air Rajah Road, Gottlieb Road, Fettes Park, Pepper Estate, Elsedale Estate, Hong Seng Estate, Mount Erskine cih kuamsungteng ahzong Water Pressure kiammahmah in tui deihbang in ki ngahloding hi ci’n genkhia hi.\nAhi zongin Emergency Response Team te’n vengtuamtuam ah tui angeina in aki ngahkik theihpah nadingin ki hanciam mahmah a, Seberang Prai aom Sungai Dua Water Treatment Plant ahzong angeina sangin dawnding tuisiang tampi aki hawmkhiattheih nadingin Water Pump ki behlap hi ci’n genkhia hi. Malaysia, Penang sungah Kawlgammi tammahmah kici hi. Ih meltheih tanau te aomkha hiam, tulaitak cimawh mahmahding uhhi. Sawltak #zomidaily\nPrevious: Hoih den teh (1 – 20) ~ Tdkhen\nNext: Malaysia, Rawang vengsung ah Bus tuahsia in mi 20 liam


url: =1st ZOMI FORUM :: ZOMI DAILY\nposted on 15 September 2014 at 3:22 pm Lomkholna: News, Zomi\nKhatveina Zomi Forum pen Environment Conservation & Community Development & Society (ECODS) makaihna tawh Zangkong Y.M.C.A. ah mi 300 kim pai khawmin kinei hi. Hih thu pen August 24 pan kipan tu dong mah Weekly leh Daily Journal minthang khempeuh ah suak sak zihziah hi. Hih Forum ah holimna a neite pen: Rev. Dr. Pau Khan En, Pu Cin Sian Thang leh Pu Hang Za Thawn-te ahi uh hi.\nGam sungah a omte leh leitung gam tuamtuamte kipumkhatna ding pen Sia Enno in genpi pen in nei hi. Kipumpiakna lam tawh kisai-in Jesu in vantung nopna nusia-in ei a dingin hong kipiak mah bangin minam adingin tua Jesu lungtang mah vom ciat ni, cih tawh Sitnipa in lim gen pen hi. Leitung gam 180 lak panin Kawlgam dinmun: Cidamna lam, Pilna lam, Nek leh dawn zonna leh khantohna tuamtuam gam dangte sangin i niam zawk laina thute kician takin Pu Thawnno in hong gen hi. Mailam ding tawh kisai-in, Kachin, Shan etc. pen namdang tawh teng khawm ahih manun khut khat tawi khe khat khai a bat ding uh haksa mahmah hi. Tua nangawn zong kigawm khawm zo uh a, pang khawm thei uh hi. Zomite zong hahkat le hang i gam ah ei bek kitengin namdangte tawh kiteng khawm het lo hi. Khatvei lai-in Ghana gam leh S. Korea gam pen dinmun kibang hi ngei uh a, gamdangte huhna tawh a nungta uh ahi hi. Ghana aih leh tu dong mah gamdangte huhna bek tawh nungta lai ahih manun tu dong kilamdanna om lo hi. S. Korea aih leh amau leh amau kimuangin ngaihsut leh sep thuahin gamdangte huhna tawh kivak ding sangin a huh lam hih zawkna ding hahkat ahih manun, tu hun ciangin a khangto penin i theih Japante nangawn hong khengto ding hi ta uh hi. Singapore bang en pak le hang a gam sungah bang mah piang lo a, tui dawn nangawn Malaysia gam tui dawn uh hi. Aih hangin gam khangto pen leh gam nuam pen hong hi ta hi.\nI pute pate hun lai-in innkong tawh kikalh ngei lo a, guta leh gamtat sia om loin, cihtakna tawh na nungta uh hi. Tu hun ciangin innkong honsa-in kikoih ngam nawn lo a, sum ngahna ding khat peuh ahih naak leh i pianpih sanggamte nangawn kilang pan ngam ta hi. Hite bang lungtang neihna in i khantoh ding hong khaktan ahih manin, khangthakte in i pute pate cihtakna leh thukhual nate mah let kik theih ding hanciam kisam bek hi loin, midang huhna sangin eimah leh eimah hanciam ciat le hang i khangto baih thei pen ding hi, ci-in Pu Thawnno in gen beh lai hi.\n1. Minam masa zaw maw a min?\nDawnna: Zomite in i suakma nangawnin min phuak kholte i hi hi. I piankhiat ciangin a nek ding, a dawn ding leh silh ding ten ding sangin, a min bang phuak pah ding cih pen i ngeina ahih manin min thupi masa hi, ci-in Sitnipa dawnna. Minam leh min khentuam theih hi lo hi. A nih in pum khat sakhat ahih manin a tonkhawm ding ahi hi, Sia Enno dawnna.\n2. Zomite ukna tuam in om ding vai?\nDawnna: ZCD in Zomi a cih ciangin Zogam bup (Chin State huam ahih manin, tua bangin kikhenkhiat ding kingaihsun ngei lo a, tua bang a gen kha a om leh zong mimal ngaihsutna hi lel ding hi. ZCD in tua bang kingaihsun ngei lo hi, Sitnipa dawnna. GZA in gam sung/pua ah a om Zomi a kici khempeuh huamkimna dingin kipawlna hi a, kituam lakna ding hi lo hi, Sia Enno dawnna.\nHih Forum ah a paikhempeuh in thupi kisa-in zaknop zong kisa mahmah ciat hi. A thu kicing zaw in ECODS in DVD tawh hong hawmkhia lai ding uh hi. Hih Forum pen August 24 pan kipanin kawllai tawh suak zihziah ahih manin, en lah kawllai tawh thukizakna kinei zo nai lo ahih manin, i sung thu namdangte in hong theihna dingin tangkona thupi hi, ci-in kiciamteh hi. Hun khakna dingin, “Hih ECODS pen British Council ah Chin Club min tawh Nino ni simin mikang pau leh lai nai khat sungta sin detna ah panin hong piang ahi hi. A lungngulh na om uh leh a kuama peuh Nino simin matpongten pua in hong pai le ucin kingah hi, cih tawh Siambawi in holimna khakna hong nei hi.\nPrevious: Singapore ah innteeng nasemding a painuam Kawlgam numeite tawlkhat sung Work Permits kipialo photding\nNext: Bible Society huhna (15 September 2014)


url: =Kineu muh luakha ka hiam ~ Lian Tuang :: ZOMI DAILY\nKineu muh luakha ka hiam ~ Lian Tuang\nposted on 29 November 2017 at 11:42 pm Lomkholna: Article, Liantuang\nZangkong khuapi a Pope Francis missa piakna VIP kitelzia ka muh ciangin Tamu a, ka tuahkhak thu khat ka phawk sansan hi. 2006 ciangciang Tamu khuabup ah Phone line 4 bek om a ahih manin sumzuak sumlei nasemte, kumpi nasemte le mipite phone zang nuam khempeuh ko kiangah ong pai den uh ahih manin meltheih ka hau zezen hi.\nKa meltheih lakah Store lianpi khat anei numei khat zong kihel hi. A sai ah nek theih tuamtuam van tuamtuam ban ah gamdangzu tuamtuam zong zuak hi.\nKhat vei Store nei nu tawh ka kihoho leh “ Maymyo, Tuanggyi cih te pan lenggahtui ( wine ) ong pai den hi. No Zogam pan wine piang lo hiam” ong ci laizang hi. Ko kiangah Wine piang peuhmah ei, cidamna tawh zong kituakin kilim nek zezen hi ven ka ci kik hi.\nTualeh na vai kha in. Ken ong tansawn ning. Ka sai ah koih nuam ing. Ong ci ahih manin tawl 30 khawng ka vai kha hi. Tedim myoma veng Zoheisa ( U Zamdal te ) kiang pan hi a, thawl khat 500 ks ahi hi. Tua laitak ka khasum 930 ks ahi hi. Sia Kamdal te mawtaw Tamu ong pai ding tawh kituak sawnsawn ahih manin tua tawh ong kikhak pah hi.\nTamu ong tun ciangin a puakman bangzah kongpia tam ka cih leh kul kei e, a kituakkha hi lel ong cih san hi.\nStore nei nu kiangah” Tedim Wine ong tung ei” ka cih leh “ aw aw nuam ing ei. Thawlkhat bangzah a ong pia ding na hia” ong ci kik pah hi. Ka dawgkik thei vat kei hi. 500 ks a lei in a puakman beilo cileng, bangzah ka ci tam ci in kei le kei ka kihoho hi. 600 akl 700 ks khawng cileng ahoih lel tam maw ci kawmkawm in Tamu Store saipi khatah Zogam wine a kizuak ding zong ka lungdam mahmah pong hi.\nAtawpna ah aman zong a sinna ding hi pan aih teh ka leina zah mah in pia ning ci in ka khentat a ” 500 ks a kalei hi in ka leina zah thawl khat 500 ks mah tawh ong pia ning. Thawl 30 hi ” ka cih leh ong en lemlam in ong nuihsan daldal hi. Tua khit ciangin “ Thawl khat 500 ks bek man aih leh ken ong la dah ning. A sum bel ong pai veve ning. Kei sai ah van a hoihte bek a koih hi veng” ong ci hiau hi.\nKei zong ka mai lah zum ka heh lah suak in ka mai san biaibuai hi. Na deih keileh a sum zong ong pia dah aw leh ka ci mai hi. Ka lupna khan ah ka koih teltal hi. Hih thawl 30 pen vai gik ka sa peuhmah hi. Ka lung ong gim sak mahmah hi. Kua ma theihloh in pai mang lel ning ci in ka gelgel hi. Ka pai sam kei hi.\nTua bangin kha nih sung khawng ka koih cip hi. Tua khit ciangin ulian lengla ka neih ciangin Zogam wine na ciam nuam uh hia ka ci zel hi. A deihte thawl khat ta ka pia pah lianlian hi. Tua bangin mi 10 khawng ka piak khit ciangin Store sai nei nu’n ong hopih leuleu hi.\n“ Nang wine a lim mahmah nei ci lo a hia” ong ci leuleu hi. Nei mah ing ei ka ci kik hi. Nunga te bel hi sam kei maw ong ci lailai hi. Hi kei a dang hi, tu a te bel thawl khat 2000 ks hi ka cihleh aw hi maw, na neih zahzah ong la ning ei ong ci hiau hi. Ka kep laiteng ka puakpah hi. Thawl 17 pha hi. Ka lungsim ah bel ka kisuang giugeu veve hi.\nSumbawlna ah hih dan vive aihleh a ngap hetlo hi mai ing ei” ci in tuni dong sumbawl ding ka kihta suak mai hi.\nZangkong a Pope missa piakna VIP telna ah pawlpi ading le biakna ading thatang tawh mapangte zong khat in na kihel citciat hi. Mi a tamzaw in a thupi ngiahsut kholloh penpen hi bilbel hi.\nLenggahtui vai ah zong kei kihelna akl kei thaman ding ka thupi ngaihsutloh manin ka van nangawn ong kideihsak lo a, kei thaman ding ka hel ciangin ong kideihsak kik pan hi mai hi.\nTua hi a, eima mun tek ah mi khempeuh a thupi hi a, mi khempeuh VIP i hi mai hi. Ahi zongin ama hihna a ultungsak luate leh ama hihna a kineu muh luate pen manneilo peuh suak zawsop thei tawh kibang ka sa hi. Lian Tuang\nPrevious: Hong ki lamen den ~ Tdkhen\nNext: Yangon, Kyaikkasan tualpi ah Pope Francis thugenna leh Cardinal Charles Bo Thanksgiving speech\nTulaai Leitung Thuthang Tuamtuam Updates April 30, 2016\nIndonesia ah pasal khat aki gui awk (Suicide) laitak Facebook Live in khahkhia ~ ZD\nBiography of Sergeant Pu Thang Za Vungh\nI thuphate sim dih ni, guai! ~ Rev. Khup Za Go\nGautama Buddha in Saipi & Mittaw Mi 6 te Thu a Genna\nTulaai Leitung Thuthang Tuamtuam Updates Jan 30, 2015\nSantali ~ Zokhai\nAmau cih amau vai hiven\n914 Zomi Soccer Team


url: =Sum le vang ~ Lian Tuang :: ZOMI DAILY\nposted on 4 October 2017 at 7:04 pm Lomkholna: Article, Liantuang\nKumpina kasep kawmin hunlem ka ngah bangbngin mipi phattuamna ding sep theih peuhpeuh ka sem zel hi. Tangpi ading nasepna ka zuminn pen Tahan veng, EBC lamkabom mai, Kalaymyo ahi hi.\nTua zuminn mai ah mawtaw le cycle sawpna sia khat om hi. Tua sai a nasem adiangdiang tangvalno khat pen kum 18 kim pawl hi a nasep citak ka sa mahmah hi. Zulhtat het loin nasep hanciam mahmah hi. Nuihmai lualo hi. Akha kidawh deidiai a amai zawl pian khat hi. Sun thapai tui tawh kidiah in kawt pikpek sa in nasemsem ahih hangin maigum ngeilo hi. A ci dam mahmah ka sa hi.\nAmah tawh ka kiho ngeiloh uh hangin ama om dan pen thupi ka sa gige hi. Ken zong khat veivei cycle kasawpsak thei zel hi.\nMipi ading mapanna\nKhatvei zingsang lamin cycle ap in ka sawpsak hi. Manlah pianin zum ah ka om laitak tua tangvalno in ka cycle ong puak phei hi. Kei zong lamdang le lungdam sakawmin a sawpman sum ka piakleh “ Khat vei sunsun ong pia dah aw, na nasep dan ka telloh hang thupi sa ing. Kei zong mipi ading ka mapanna ci ni” ong ci laizang hi. Ka sum ong sang nuam lo hi.\nLamdangsa lua in amah ka en lemlam kha hi. Ka dawnkikna ding kammal nangawn ka ngaihsun thei pak kei liang hi. Amah kilehkik pah hi. Kal nih kal thum khawng a suankhit ciangin lungdam taktak ing ei lawm ka ci thei pan hi. Ong nunghei kik a “ cihtak keilua ei” ong cih san hi.\nSum pia theilo\nTua zawh nipi khat khit ciangin ka cycle ka sawp sak leuleu hi. Cycle ka lakciang sum pia ding ka cihleh amah na omlo ahih manin ka pia thei kei hi. Zingciang pia lel ning ci in cycle ka la hi. A zingciang sum pia ding ka cih leh a annek laitak hi zel, a manlah mahmah laitak hi zel ahih manin ka pia thei kei leuleu hi.\nTua bangin ka sum piak ding kipelh toto hi. Ken zong mangngilh zel ka phawk sunsun ciang a piadingin pai leng amah mawtaw sawpin a nuaikhawngah a om laitak tawh kituak sese lailai hi. Tua bang tawh ni 4 / 5 bang kisot toto hi.\nAsawtsawt teh ka lungsimah tangvalno pa’n kei le ka nasep zong thupisa mahmah lel aih teh ka sum zong ong sang khol kei lel in teh. Tua banah tun nipi khat bang cingta aihteh aman zong phawknawn khol ken teh ci in kei le kei in ka kimaisak pong hi.\nNipi thumna pawl zum ka pia kawm in ka et leh tangvalno pa nasep tawlnga in a phone na khoihkhoih hi. Kei zong ama kiang pai pah in “ Kong sum bat na phawk lai hia lawm” ka cih leh “ Nung nipi sawn ni nih ni a pen maw, 500 ks ding hi” ong ci seisai mawk hi.\nPia kei leng zong ong sik hetlo ding ahih hangin leiba in a ciamteh gige na hi mawk hi. Sum ka piakding a ngak gige na hi hi. Kei le ka nasep thupi a sa mahmah pa in sum 500 ks hangin ong en khial theilua ding ahih lam ka phawk leklak hi.\nTua mah bangin sepna bawlna leh kim le pam tawh kizopnate ah thuman citak takin I om tiltel keileh thuneuno khat akl I thupi ngaihsut kholloh thu khat peuh hangin I theihloh kal in ong ki en khial theilua ding ahihlam ka phawk thak hi.\nPrevious: Aki Phelkhap ding Gam 3 ~ Pu Thangboi\nNext: Athupi mahmah Vantung Thungetna


url: =Mipil a kici kua te :: ZOMI DAILY\nMipil a kici kua te\nposted on 27 September 2014 at 3:46 pm Lomkholna: News, Politics, Zomi\nZomi sanggam te; ZOMI te sungah pilna nei lai siam tampi om in lungdam huai mahmah sa ing.\nMipil kici ten a om sa thu bekbek tungtawn in sep ding zong thupi sam in,a hih hang in a om ngeinai lo,a piang ngeinai lo,a piang thei lo ding a kisa na leh thu te a piang sak te, bel mipil taktak na hih tuak sa zaw ing.\nGam thu vai ah a omsa ki Ukna Upadi zui a, sep khiatna te thupi mahmah sam in;gentehna; Tu laitak ih gam ah Ulian ten khan toh nang sum hawm, sanglam, leilam cih te zong Upadi zui ah sep thei hi- in kuakua in tavuan nei ta se leh,a omsa thu zui a sep hi.\nZomi ta ding a ki sam penpen mipil kici ten ih ki ukna Upadi hoih nai lo a hih teh ,Policy hoih taktak tawh Federal Union hoih a suah theihna ding ong makaih ding uh thupi hi.Sep khiat theihna Right ngah masak ding thupi pen a, Zomi mipil kici ten ong makai in ong ki hel ciat ding uh thupi hi.Tu laitak in mipi in ong pahtawi ,ong phat nailo kha ding hi ta se mah leh hamsat na thuak in sep hun hi.\n(lunggulh na lianpi tawh)\nPrevious: Rev. Smith Ngulh Za Thawng D.D kipia ding\nNext: Tulaai Leitung Thuthang Tuamtuam Updates September 25, 2014\nGualzawhna Thusim ~ Khup Khen Thang\nZipil ~ GS Pau\nMalaysia, Klang vengsung aom Nurse khat ii mawtaw tungah Bomb kikoihsak\nUS gamsung khualzinna pawlkhat – 78\nPakistan gamah Police Academy kisuam, mi 60 kiimsi ~ Thang Khan Lian


url: =Thu masa leh Lesson 1 ~ MUC\nThu masa leh Lesson 1\nAdmin 10:40:00 PM Articles, Sabbath School Lesson\nThuhilhkikna Sung Tulai Thuman\nTangthu khat in hih bangin gen hi: Kumpi Josiah in Jerusalem (640-609 B.C.) ah kumpi semin a om sungin biakbukah nasem mi khat hiam khat in, laibu khat mu-in, amah in Kumpi Josiah mai-ah tua laibu a sim hi. “Tu-in kumpipa in thukham laibu sunga thute a zak ciangin a dahna hangin a puante a balkek hi (2 Kum. 22:11). Bang hang hi ding hiam? Bang hang hiam cihleh kumpipa in amah leh a mipihte in laibu sunga kigelh thute zui lo ahihlam thei hi.\nTua ciangin, tua laibu – Thuciamna Laibu, (2 Kum. 23:2), siksanin Josiah in a lian mahmah kipuahphatna khat hong kipan hi. Tua kipuahphatna thu 2 Kum. 23 sungah kimu ciamteh hi.\nKumpipa leh a gam tungah huzaap lianpi nei laibu in bang laibu hiam? Thuhilhkikna hi ding hi, ci-in kiciamteh hi. Tu quarter bup sung hih thu i sin ding hi.\nMoses Laibu a nunung pen leh a bu nga-na – Thuhilhkikna in Latin kamin deuteronomium kici-in a khiatna in ‘a nihna thukham” cihna hi. A tomin anuai-a bangin kipulaak thei hi.\nEgypt nusia-in paikhia uh a, Sinai –ah Topa tawh thuciam a bawl uh hi. Israelte in Canaan zuanin paisuak pah lo uh a, sehnel gam sungah kum 40 khualzin phot uh hi. Kum 40 a cin khit ciangin Hebrews mite in a tawpna-ah Kamciam Gam valut thei uh hi. Hih hun sungin Moses in amaute tungah thuhilhna tampi nei hi. Tua thuhilhnate thuguipi in a tawpna-ah “note in tu-in Kamciam Gam sung a teeng ding na hi ta uh hi. Topa in note adingin a sep na khempeuh na mangngilh kei ding uh hi. Tu-in Topa in note tung pan a hong kalh thute na phawk ding uh hi. Na lungsim khempeuh uh leh na nuntakna khempeuh uh tawh Topa na it ding uh hi. Amah na itna uh Ama thukhamte, thuciamna bangin na nuntakna uh in a pulaak hi.\nThuciamna a thupi-na thupi bawl nadiingin Moses in mite tungah Thukham Sawmte a pulaak kikkik hi. Tua thuciam in amaute adingin thukhun bulpi hi-in, a pu a pate uh tawh bawl thuciam ahih hangin, tu-in Canaan gamgi a tun uh ciangin thuciam a bawlkik hi.\nTua hi-in i dot theih ding thu khat in Israelte in Kamciam Gam- Canaan lut ding hita-in gamgi-ah Topa tawh a thuciam uh in, tuhunin eite in zong Kamciam Gam zuanin i khualzinn-ah amau tuahkhak thute i tuak hiam?\nTua hi-in tu quarter bup sung i thusin ding in Thuhilhkikna sunga tulai thuman cih thu hi. Tua thu in bang thu hi ding hiam? tulai thuman i cih ciangin thuciam mite tungah Pasian kammalte hi.\nTu quarter sungin Thuhilhkikna sunga thulu-pite – tawntung thuciamna, thukham leh hehpihna, Pasian it ding leh vengte it ding thupiak hi. A diakdiakin koi bangin Thuhilhkikna in Pasian hong itna hong lak a, a lian mahmah Ama hong itna kimuhna singlamteh tunga Jesuh sihna leh sihna pan a thawhkikna thu hi.\nGamlak a pawlpi leh tuhun pawlpi in ngei-na, hun leh mun kibatlohna tampi nei hi. Ahi zongin amau tawh kilamdanna sangin amau tawh i kibatna tam zaw kha ding hi. Gentehna-in hih thu ngaihsun in:” En un, note in a luah dingin na lutna uh gam sungah na zuih dingun Topa ka Pasian in kei hong thupiak bangin thukhamte le ngeina kipte kong hilh khinzo hi. 6Tuate zui unla, sem un; bang hang hiam cih leh hih thukhamte khempeuh a zak uh ciangin, ‘Hih minam liante pen a pil thuthei taktak hi,’ a ci ding uh mite’ muhna-ah hih thu pen nomau’ pilna le nomau’ theihna hi ding hi” (Thkna. 4:5, 6).\nMinamte mai-ah amaute in thukhamte a nuntakpih uh ciangin amau adingin pilna leh theihtelna ngahna suak hi lo hiam? Tuhunin zong tua mah hi lo hiam? Hih thu a kipan Thuhilhkikna Bu hong hilh a dangdang thute zong i kikum ding hi.\nLESSON 1 Sep 25–Oct 1\nTHUHILHKIKNA BU-AH THU MAKAI\nTu kaal Sung Sim ding: Isa. 14:12–14, Ezek. 28:12–17, Pian. 3:1–7; 12:1–3, Sawl. 7:20–36, Pai. 19:4–8.\nKAMNGAH: “Pasian pen ki-itna ahih manin itna a nei lo mite in Pasian thei lo uh hi” (1 John 4:8).\nThuhilhkikna Bu in bangmah om lo mun panin a hong piangkhia-tawm hi lo hi. Thu khat peuhpeuh in thu-nung thu-ma a neih mah bangin Thuhilhkikna Bu in zong thu-nung thu-ma nei hi. Tua thu-nung thu-ma thute in thupi a, Thuhilhkikna Bu sunga thute leh tua thute mungtup thute i tel nadingin hong huh thei hi.\nTua hun ma-in thupiang tampi – amau tuahkhak thute a hong hilh uh hi; Thuhilhkikna Bu bek hi lo-in leitung huamin thupiangte leh tua bang thupiangte thu-nung thu-mate zong hong hilh hi. Huih dal dinga kikoih mawtaw mai-a maan (windshield) nasep leh a mungtup in mawtaw buppi nasepzia kihel lo-in telhak ding hi. Tua bang mahin Thuhilhkikna Bu a thu-nung thu-ma tungtawn bekin Thuhilhkikna leh ama hong hilh tulai thuman a hong hilh thute i tel thei ding hi.\nRussian mi Leo Tolstoy laibu “War and Peace” in laimai 1,500 val hi-in mi khat in hih laibu a sim nithum sungin a zo hi. Hih laibu in bang thu tawh kisai laibu hiam, ci-in a kidot ciangin, tua laisimpa in, “Russia thu kigelhna laibu hi,” ci-in dawng hi.\nKum tul tampi sunga thupiang kaal khat sungin sin ding cih pen den lai i pulaak laimai 1500 a pha laibu khat nisim sungi a simkhin pa tawh kibang hi. Ahi zongin a kidawk zaw deuh thu guipite i sinna tungtawnin Thuhilhkikna hong hilhnop thute a hoih penin i theitel veve ding hi. Hih laibu sungah ‘Tulai Thuman” hong hilh hi.\nItna, Mi itna Ngah Mi Love, to be Loved\n1 John 4:8 sungah Pasian in itna hi, cih in kammal a tel baih kammal hi. Ahi zongin a hong hilhnop thu in thuthuk, thu zai mahmah khat hi-in, a cihnopna leh a deihna thute mihing in themno khat bek a thei hi. John gen thu in “Pasian in it hi,” ahih keileh Pasian in itna kilangsak hi” ahih keileh Pasian pen itna kilatna hi, a ci hi lo-in, Pasian in itna hi, ci hi. Pasian in Pasian ahihna itna bek hi lo hi. Silesa tawh kidim mi mawh mi ihih mah bangin Pasian in itna hi, cih thu i telkhin zo kei hi.\nAhi zongin Pasian in itna hi, cih thu in lungdamna thu hi, cih pen i telthei hi. Pasian in itna hi, cih hi lo-in ‘Pasian in muhdahna hi,’ ‘Pasian in phu la hi,’ ahih keileh Pasian in phamawhsak nei lo hi’ cih bangin Ama thu hong kilang hileh Ama thu i muhna in lunghimawhna tawh kidim ding hi.\n“Pasian in itna hi,” cih thuman in Pasian ukna tawh kisai theihtelna hong guan hi; Amah in na khempeuh tungah a ukzia in itna kilangsak hi. Itna in vankhuanuai khempeuhah kizel hi; leitung hupna sangin vanglian zaw hi. Pasian in eite hong it hi; tua hi-a eite in zong Amah i itkik ding a hong deih hi (Thkna. 6:5, Mark 12:30).\nItna i gen ciangin suakta takin it ding ahi hi. Pasian in zawhthawhna tawh a it dingin hong sawl hi. Zawhthawhna tawh kisawl itna in itna taktak hi nawn lo hi. Tua hi-in Pasian in a bawlsa nuntakna nei khempeuh in itna nei thei ding, a it thei dingin a hong bawl hi; Amah itkik lohna in lauhuai ahihna zong om hi. Kimkhat in Amah itkikna nei lo ahih manun i theihsa mah bangin sia leh pha kido-na hong piang hi.\nBang hangin a nuai-a Lai Siangtho munte in deihtel theihna kihel lo itna in lauhuai hiam? (Isa. 14:12–14, Ezek. 28:12–17, Mang. 12:7).\nLucifer in kicinna khempeuh tawh Pasian piansak hi napi ama sungah mawhna kimu hi. Mawhna tawh kipiangsak khawm hi lo hi (Ezekiel 28:15). Pasian in Luficer sungah it theihna koih a, suahta takin deihtel theihna kipia-in ama deihtelna bangin gamtat theihna zong a ngah hi. Hoihna khempeuh, suangmanpha khempeuh tawh kizeemin hoihna nei hi mah taleh hih Lucifer in deih behbehna lungsim nei hi. Huaiham semsemin vantungah kido-na a piangsak hi.\nMun khatkhatah nangma sawl bangbang a sem dingin set uilim (robot) bawl uh a, a kisawl bangbang sem hi. Na sawl loh buang bangmah dang sem lo hi. Tua bang tawh kizopna in mannei kizopna ahi ding hiam? Pasian in eite hong it a, bang hangin Amah i it kik ding deih hi ding hiam?\nMawhna Leh Tuicin\nSangnaupangte in Isaac Newton lu tung a kia apple singah thu za ngei ding h. Newton in leitung in hupna nei ahihlam mukhia hi. A lu tungah apple kia leh kia lo a thupi masa hi lo-in Newton in leitung in hupna nei hi, ci-in a pulaak khiatna-ah, tua singgah a kia-sak thei hupna vangliatna in kha in leitung a kimvotna, leitung in ni kimkotin a omna intua hupna thahatna hang hi, cih amuh khiat thu hi. (Newton in leitung hupna nei hi, ci-in amu khia hi lo hi; a tuk ngei khat in leitung in hupna nei ahihlam a thei hi).\nHih thu in thupi hi; bang hang hiam cihleh kum tul tampi sung mihingte in vantung a uk hatna leh leitung a uk hatna in a tuamtuak hi, ci uh hi. Hih upna in upna man lo ahihlam Newton in lakkhia hi.\nNewton muhkhiat thu in leitung nate tawh kisai thu hi mah taleh mihingte tatzia tawh kisai thupiakte in zong hih tua thu tungah kingah hi. Suahtakna, itna sungah suahtakna om a, hih suahtakna in Lucifer kiatna hong suak hi; ama deihtelna in vantungah langpanna hong kipan a mihingte zong ama langpanna sung a hong tunpih hi.\nPian. 2:16, 17; 3:1–7 sim in. Koi bangin hihte in kicinna tawh kidim mihing, kicinna leitung in a kicing Pasian piansak ahihna leh suahtakna in itna sung pan hong piangkhia ahihna pulaak hiam?\nMawhna hong om khit ciangin nate in hoih lohna panin sia semsem hi. A tawpna-ah “mihing ngaihsutna khempeuh in siatna tawh kidim hi, ci hi (Pian. 6:5). Mihing ngaihsutna in siatna tawh kidim ahihmanin ama gamtatnate in zong siatna tawh kidim hi. Mi khempeuh in siatna tawh kidim ahih manin Pasian in tuicin tawh leitung a susia hi. Tua panin a nihvei-nai piansakna khat hong kipan hi. Ahi zongin Babel tausang (Pian. 11:1–9) thupiangah, mihing in Pasia to a, langpan hong kipankik uh hi. “Tausang a kizawh dektak ciangin a kizosa mun pawlkhatah a lamte omsak uh hi; inn dei kimkhatte a hoih theithei leh etlawm theithei-in zem uh a, pasiante biakna mun a suaksak uh hi. Mihingte in lawhcing a kisakpian uh ciangin kipaak uh hi; amau ngun leh kham tawh kibawl pasiante pahtawi-na uh a, vantung leh leitung a UK PA a langpan uh hi.” Ellen G. White, Patriarchs and Prophets, p. 119. Tua hi-in amaute kampau kitukalhna tawh Pasian in leitung mun tuamtuamah a khenthaang hi.\nTu ni a na ngaihsutnate khempeuh ciamteh in. Na lungsim in bang dinmunah om cih na mu thei hiam?\nAbram tungah Sapna\nAbram (a nungciangin Abraham) khanggui in Babel panin mite kithehthang khit uh ciangin Pian.11 sungah kigelh hi.\nPian. 12:1–3 sungah Pasian in Abram a sapna thu kimu hi. Singlamteh khit, Jesuh hong sih khit, lungdamna thu kizelhna hun, tu-in Abram sapna ngah thu ngaihsun kik lehang koi bangin Pasian in Abram tungtawnin a sep ding thu na theitel hiam?\nKum zalom tampi khit ciangin sawltak Paul in, Galatia pawlpi a om thuman langpang mite tawh a kimuhkhakna-ah Paul in Abraham tungah sapna thu pulaakin, khang tawntung adingin Pasian geelna – lungdamna thu a pulaak hi. “Tua hi-in upna sunga a nungta mi in Pasian suanlekhak taktak hi.” Upna tawh Gentile mi in diktanna a ngah ding uh hi, cih Pasian in mukhol a, hih thu in Abraham tungah kihilh lungdamna thu hi; “Nangma tungtawnin minamte in thupha ngah minam a suak ding uh hi.” Abraham in a upna tawh thupha a ngah mah bangin a um mi khempeuh in Abraham tawh kibangin thupha ngah uh hi.” (Gal. 3:7–9).\nAbraham in Pasian sapna a ngah masak a kipulaakna in Piancil 12 sungah kimu thei hi. Ama suanlekhakte tangthu Piancil bu sungah kiciamteh hi. Tua khangguite sungah a hoih lo khanggui a kipan kamciam a tangtunna khanggui dongin kiciamteh hi. Tua sungah Moses a sapna thu zong kihel hi.\nSawl. 7:20–36 sim in. Upna hangin thahna thuak Stephen in Moses leh Egypt panin Paikhiatna thu a pulaak hi. Koi bangin Pasian in Abraham tungah a kamciam piak masak pulaak hiam?\nSiatna, thuman theihlohna, Pasian thusim lohna tawh kidim mite lak panin Pasian in Ama miding, A mite, Abraham suanlekhakte Egypt panin a samkhia hi. Amaute in thuman kemcing ding uh hi banah, Yahweh thu a thei mite hi bek lo-in, hotkhiatna lampi thei banah tua a theih thute leitung mun tuamtuamah kizelsak dingin sapna a ngah uh hi.\nTu-in koi bangin ei Seventh-day Adventist khat in leitung mite tawh kizopna nei i hiam? Cihnopna-ah nidang Israel mite tawh kibatna bang nei i hiam? A thupi-in ah amaute mah bangin eite tungah zong mimal khat ciat adingin bang masuan a hong kipia hiam?\nEgypt panin Paikhiat nadingin a piang thute – kongkhakpi tungah si kitaatna, San Tuipi kantanna cihte in a lamdang thupiang hi lo hiam? Tua bang a phu-kha mite’n tua thute a mangngilh thei ding uh hiam? Egypt gam sung ta upa khempeuh sihna a kipan tuip sunga galkap a si khempeuhte in Pasian thukhenna mantakin a thuak ding uh hi) Topa in gensa mah bangin “Egypt mite tungah ka bawlna le muvanlai in a kha tawh a note a puak bangin note hong pua-in keima kiangah kong paipihna na mu khin hi” ci hi” (Pai. 19:4).\nBang hangin Topa in tua bangin a lamdangtakin amaute honkhia hi ding hiam? Minam khat sung panin minam khat samkhia hi ding hiam? Amaute tungah thugenpa in Moses mah a hiam? Ahih keileh Topa in minamte lak panin Ama minam ding khat a suak dingin hanciamin nasem a hiam? Tua ahih kei leh, Topa na Pasian un Egypt gam sungah note a dingin na muhna uhah a bawlte khempeuh tawh a kibangin, ze-etna, lim, nalamdang, gal, a vanglian le a thahatna le a lauhuai mahmah tawh pasian dang khat peuhpeuh in ama mite a dingin minamdang khat sung pan minam khat a va lak ding hanciam ngam ngei ahi hiam? (Thkna. 4:34)’?\nPai.19:4–8 sim in. Bang hangin Topa in a mite Egypt panin samkhia hi ding hiam?\nPasian in tua bangin a samkhiat in thuthukpi hi lo hi. Pasian in amaute samkhia hi; amaute in Abraham, Isaac, and Jacob suanlekhakte ahi uh hi. Hih mite tungtawnin Topa in A thuciam kipsakin amaute in minam khempeuhte tungah a manpha Ama neihsa dingin a koih hi. Bang hang hiam cihleh leitung in Keima aa hi (Pai. 19:5). Hih kizopna in thuciamna-ah a bulpi hi.\nHih ‘ a tuam vilvel manphatna’ (segullah), a kitelkhial-baih hi. Tua bangin amaute manphatna ahang in amau hoihna leh amau sianthona, amau dikna hang hi peuhmah lo hi. Tua bangin a tuam vilvelin a manphatna uh ahang in Pasian hehpihna in amaute mi manpha suaksak hi-in, alamdang thumanpha amaute a piakna hang hi-in, tua thuman sungah amaute a kalsuan ding uh hi. Amaute in siampi nam suakin leitung khempeuhah akizel ding uh hi. Tua ciangin Pasian in amaute tungah thukhun tawh kibawl thuciam,( hih thuciam in amau nopsak nading bulphuh hi), Thukham Sawmte (Pai. 20) pia-in, tua ciangin Pasian in tua thuciam thu lut kipsak hi. Meihalna tau tungah sisan thehna biakpiakna tawh a thak biakpiakna hong kipan a, Moses in thuciamna laizial la-in mipi khempeuh in a zak dingin tua thuciam a simkhia hi (Pai. 24:7). Mipi in tua thuciam ka zui ding uh hi, ci-in a pulaak uh hi. “Moses in mipite tungah thukham sung thute a gen khit ciangin, amah in sisan la-in laizial tungah leh mipi tungah sisan thehna nei-in “ Hih in Topa hong piak sisan tawh thuciamna hi,” ci-in a pulaak hi” (Heb. 9:19, 20). Sisan in bang limcinna nei hiam? Bang hangin tuni dongin sisan in thupi hiam?\nUpna pan Pukna leh Gimthuakna\n“Topa gen thu khempeuh kote in ka zui ding uh hi” (Pai. 19:8; 24:3; 24:7). Mipite in amau kamciam bangin kalsuan ding ngaihsun uh hi mah taleh, Lai Siangtho sung i et ciangin, a kamciam bangun gamta lo uh hi. Amaute in teltuam mi hi-in Topa thuciam sungah amau deihtelna tawh a lut uh hi mah napi, amau kamciam a tangtun kei uh hi.\nIsraelte adingin thuciamna-ah a thupi bang thu om hiam? (Pai. 19:4, 5).\nPasian thupiakte mang ding, Ama thupiakte zui ding cih thute in thukham zuihna tawh Pasian maipha ngah ding hanciamna hi lo hi ( Matt. 7:24–27; John 14:15; James 2:20; Rom 6:11, 12), tua hi mah taleh Israelte in amau kamciam bangin a nungta kei uh hi.\nA patcil a kipan Sinai mual mah panin amaute in Topa thupiak bangin lampial kipan pah uh hi (Pai. 32:1–6). Amaute thuman lohnate Pasian in a awlmawh lo hi lo hi; manlang takin Kamciam Gam sung lut pah lo uh hi; sehnel gamah kum 40 sung zin kawikawi uh hi.\nGam. 14:28–35 sim in. Topa in sawlna nial uh a, Amah a muanlohna hangin amaute tungah bang gimna tung hiam? ___________________________________________________________\nTuhun mah bangin amaute in zong thumanlohna tawh kidim uh hi; langpanna bek hi lo-in Pasian in a gen thute a muang zo kei uh hi. Israelte gitlohhuai penpen in Pasian mahmah amaute tungah kilang a, “Egypt le gamlakah ka hihsa ka vangliatna le ka limte mu khin napi-in sawmvei kei hong ze-etin keima aw a ngai kei uh hi” (Gam.14:22). Amuh uh thute, a tuahkhak uh tampi om khin hi taleh, amaute in Topa thu man ding nial veve uh hi; Topa in zawhna pia ding kamciam pia khin hi taleh, tua kamciam a muang kei uh hi (Gam. 13, 14).\nA tunga i gen thute ngaihsun in: Pasian Kammal i muanlahna hangin a thu manlohna hong piang pahpah hi lo hiam? Bang hangin hih pen man hiam? Koi bangin Pasian sungah muanna nei zaw thei ding i hiam?\nNgaihsutbeh Ding: Kidona lianpi sung thu bulpi – Pasian in itna hi cih thu a thuk zaw-in i tel nadingin John Peckham’s Theodicy of Love: Cosmic Conflict and the Problem of Evil (Grand Rapids, MI: Baker Academic, 2018) sim in. Hih laibu pen pawl dang khatte laibu bawlna panin a kihawmkhia laibu minthang khat hi; Lai Siangtho sung kidona lianpi limtak a pulaak laibu hi.\n“A tomin ka genna-ah Pasian itna in vankhuanuai khempeuh in a buaipih a bulpi hi. Pasian in itna tawh kidim ahihna leitungah siatna om ding phalna in kilangsak hi. Na khempeuh in Ama bawlsa hi-in mite tungah deihtel theihna ahong pia hi. Tua deihtel theihna hangin mihing in siatna sung a tung hi; hih leitung in Satan ukna sungah om hi ahih manin Pasian in mihingte tawh ahong kizopn nadingin lampi hong bawl a, mihingte tawh thuciam ahong bawl hi. Tua thuciamte tungtawnin siatna lak panin Pasian leh mihing in kizopna nei thei hi.”John C. Peckham, Theodicy of Love: Cosmic Conflict and the Problem of Evil (Grand Rapids, MI: Baker Academic, 2018), p. 4.\n“Israelte in kum sawmli khit ciangin Canaan gam sung lut thei pan ding uh hi, cih thu in Moses, Aaron, Caleb leh Joshua a lungsim uh na mahmah ding hi; ahi zongin amaute in phunphun lo uh hi; Pasian cih bangbang mangpah uh hi. Ahi zongin a lungkim lo Israel mi kimkhat in Pasian makaihna lungkim lo-in Amah phunsan uh a, Egypt zuankik dingin a lunggulh uh hi. Pasian in amaute thupha pia hi taleh a tuah uh hamsatnate hangin kapna leh dahna tawh a kidim uh hi. Amaute phunciak nading thu bangmah om het lo hi; tu-in amaute in gimna a thuak dingin Pasian in a phal hi. A mawhnate uh kisikin mawhna hangin dah uh hileh Pasian in tua bang gimna a thuaksak kei ding hi; ahi zongin amaute in thukhenna thuakin dahna tawh a kidim uh hi; amaute dahna in mawhna a kisiknop lohna hang hi zaw hi; a thuak ding thukhenna tawh a kipelh thei kei uh hi.” Ellen G. White, Patriarchs and Prophets, p. 392.\n1. Deihtel theihna leh itna thu kikum un. Bang hangin itna a om theih nadingin piakkhong kisam hi ding hiam? Leitung gimnate hangin mi kimkhat in itna in mannei lo hi, ci uh hi. Hih thu bang na ci ngaihsut hiam?\n2. Thumanna in Lai Siangtho thu bulpi hi; tua ahih leh gamtatna tawh dikna ngah ding hanciamna cih thu in koi bang hi ding hiam? Pasian tungah citakna leh Ama Kammal leh A thukhamte tungah cihtakna kisam hi napi bang thute in gamtatna tawh dikna ngah ding hanciamna lampi suaksak kha thei hiam?\n3. Tuesday ni a thusinna-ah nidang Israelte leh tuhun Seventh-day Adventist pawlpi dinmun etkakna ngaihsun in. Kibatna bang na mu hiam? Bang hangin amau khialhna sung i tun khak loh nadingin kidop kul hiam?


url: =Malaysia aom UNHCR in Card mawkpiaknawn keihen! :: ZOMI DAILY\nMalaysia aom UNHCR in Card mawkpiaknawn keihen!\nposted on 19 August 2015 at 6:09 pm Lomkholna: Malaysia, News, Refugee, Sawltak\nAbeisa hun ah UNHCR Office in Refugee Card pen ko Home Ministry leh Immigration Department te kuppih masalo in ahawmkhiat uhpen khialmahmah uhhi ci uhhi.\nBanghang in Shahidan Kassim in hibang in genkhia hiam cihleh Malaysia gampen 1951 Convention hunlai in Refugee Status ah letmat thuhlo uh a, 1967 Protocol ahzong kihello uhhi.\nMalaysia gamsungah Refugee Card atawi mi 130,000 bang phavenvanta a, hih mite pen UNHCR Office in Refugee Card apiakziauziau uhpen lauhuai mahmah hi. Banghanghiam cihleh hih gamdang mite pen hong paikhiatna gampan bangmawhna bawl, bang gamtat siatna Crime Case nei uhhiam cih kitheilo ahih manin, Malaysia gamsung anawngkaisak lelding ahihding lauhuai cihzong Shahidan Kassim in genkhia hi.\nTua ahih manin Malaysia gamsung aom Zomi khempeuh in vaksuk vaktohna, nasepna, ciahna kuanna te ah kidop mahmahding thupi dinghi. ZD Sawltak\nPrevious: Zomi te’n Psalm 23 (Late 23) aphuakding hilehang\nNext: Thupha ngah ZOMI kua hiam?\nPenang Highway tungah nupa omkhawm ci’n thumanlo agelhkhia te kikansan\nMalaysia, Terengganu sungah Operasi 10 vei kibawl in mi 47 kiman, Myanmar 5 kihel


url: = Tinaung Takluem 2 PETER 3\nTopa i Ni\n1 Ka it te awng, tu in hi laithak ni na sia, note kung ah kong at hi; ka laithak a nina sung ah a thiangtho na thinsung uh phawk tawntungna taw in kong hanthawn hi:\n2 Kamsang thiangtho te in tanglai a sonkholsa thu te le ko sawltak te zang in Topa le Ngumpa i thupitna sia phawktawntung tu in ka at a hihi:\n3 Hi tu sia amasabel in heak tu a hihi, ni tawpkhak ni ciang in ngual nu nau thei te hongpai tu a, amate i cilesa deina bang in nungta uh hi,\n4 Taciang amate in, hongpai kik tu thu hong kamciam pa koisung ah om ziam? banghangziam cile i pu le i pa te a mut zawk uh bitphuana a kipatcil pan kipan in na theampo sia ama ngeina bang in om nginge hi, ci hi.\n5 Banghangziam cile Pathian thu tungtawn in vantung om a, leitung zong tui sung pan le tuisung ah om hi ci thu sia, a he ngawl bang in a om uh hang a hihi:\n6 Tabang in leitung sia tui taw khu a, susia siat hi:\n7 Ahihang tu hun in a om vantung le leitung sia Pathian he ngawl te thukhenna le suksiatna ni in mei taw hal tu in a khetlai a hihi.\n8 Ahizong ka it te awng, Topa mai ah nikhat sia kum tulkhat bang a hihi, taciang kum tulkhat sia nikhat bang a hihi, ci thu khat sia mangil heak vun.\n9 Mi pawlkhat te in a kamciam taw kisai in Topa sia haisang mama hi, ci in ngaisun napi, zuanhai ngawl hi, ahihang khatbeak zong mangthang ngawl tu le mi theampo ki sikkikna ah theng tu a dei hu in thinsautak in hong ngak hi.\n10 Ahizong Topa nisia zan ciang in nguta bang in hong theng tu hi; tua ni sia vantung ah aw nging mama taw bo tu a, taciang piansak nate theampo zong a satlei hu in tui siat hi, leitung le a sung a om piansak nate theampo zong kang siat tu hi.\n11 Hi te theampo bosiat tu ahi hu in, a thiangtho nuntakzia le Pathian mi hina taw na nuntak tu uh hi ngawl ziam?\n12 Vantung sia mei in kang in bo tu a, van ah a ki omsak theampo zong a satlei hu in tui siat tu hi, tua Pathian ni hong thet tu sia lawptak in na ngak vun.\n13 Ahihang eite sia, ama kamciam bang in thutang suana om na mun vanthak le leithak i en tek hi.\n14 Tua ahikom, ka it te awng, tabang nate na lamet uh hu in, Ama in note sia thinnopna, a niin bang ngawl le paubang ngawl in hong mu thei natu in hanciam tavun.\n15 Ka it ka suapui pa Paul in Pathian i piak ciimna taw note tung ah a at na sung ah a om bang in, Topa sia eite ngupna atu in a thinsau mama hi;\n16 Ama laithak theampo sung ah, a tel haksa thu pawlkhat om hi, lai sin ngawl te le a kho ngawl te in laithiangtho dang sung ah mihing te in a khiakna khial in a telkhial uh bang in, amate le amate ki suksiat na suak tawntung hi.\n17 Tua ahikom ka it te awng, mihing pha ngawl te in a khialna taw hong makai ngawl in, note a kip a kho mun pan in na pu thei ngawl natu in, hi thu te hong hesak zo ahikom kidawm in om tavun.\n18 Ahihang hesuakna sung ah ahizong, ka Topa le Ngumpa Jesus Christ heakna sung ah ahizong in, khang tavun. Ama tung ah minthanna sia tu le a tawntung in om paisuak tahen. Amen.


url: =Dr.Dim San Nuam leh FGATulsa Media te Holimna – FGA Tulsa\nDr.Dim San Nuam leh FGATulsa Media te Holimna\n“Zomi Numei sungah Dr Ngah masa pen ahi Dr.Cing San Nuam tawh holimna.April 21,2015\nTag Feature Web TV\n13 hours ago1386 0\n13 hours ago392 0\n1 week ago863 0\n1 week ago1542 0\n3 weeks ago1294 0\n3 weeks ago952 0\nAwn Za Pau 4 years ago\nNa interview uh a patna pan a tawpna dong na ngai ing. A dongte lah siam in a dawngte zong siam sa mahmah ing. Na thu gen ka zak ciangin “Ph D” taktak mah dingin kilawm kituak hong sa pah lian ing. Napoleon thu gen khat ah : “Gam khatah numei pil vive nei le hang manlang takin ih gam khang to ding hi ” hi na ci hi. Nute leh tate a kithuah pen uh hi a, nute khempeuh pil in tate pattah dan hong siam khin gai le uh, ih gamah khangno khem peuh bucing pilna a nei hong tam mahmah pah ding a, ih gam hong khang to mengmeng ding hi aci na hihi. Adiakdiak in Zomite sungah ih kisap masak penpen thu khat ahih manin, hih thupha thu hoihte kuamah peuh in ih milip tungah theh thangin theisak zo leng ut mahmah ing.\nMan Lun Cing 4 years ago\nu Nuampi , congratulations!!!\nNa thungen teng zongh hoih sa mah mah ingh, Pasian thupha.\nSum Khan Mang 4 years ago\nHih interview ka ngaih teh tulai pilna sin khangno te ading et teh huai leh pilna sang mah mah i tun na ding hanciam pah ding in tha ong pia nuam ing.A dong te zong ahun tawm mah mah ahih teh explantion tam gen zaw lo in thu tampi dong zaw leh hih sang thu hoih tampi ki za kha lai ding in um ing.\nKay Thi Kim Tul 4 years ago\n“Zomi Numei sungah Dr Ngah masa pen ahi Dr.Cing San Nuam..Siama nu interview ka ngai ciang ong angtang mah2 / thupi mah mah ing. Hun khat 2005 lai Master of Biotechnology ka sim man ciang Ph.D kah thei ding chance ka ngah kha lai ka lungulh khawl lo pen ki si ki mah2 ing 🙂 Topa Pasian in minam dang te lah aa maipha pia sem2 ta hen. Thupha ong pia sem sem ta hen.\nInterview dong nu Geel Cing zg siam sa mah mah ing.\nSuut No 4 years ago\nDr,Nuam Dotna/Dawnna tetawh Zomi numei bek a hilo Pasal tenzong et-teh huaileh ong-gen na tungtawn in thalak huai taktak ei Pasian in Zomi te ong niamkoih tuan kei ei mataw….. Hihbang mipil ii neih khak mahmah angtang luahang ei Dr, Nuam Khan Sau Tangbang ongdam hen. Amen\nGeel Cing 4 years ago\nZomi pih te, nong comment leh feedback te hang in lung dam mah mah ing.A hoih lo te puah pha to to ni in a hoih sun sun te zom to to ni e mataw? kei zong ka khat vei dot na hi in experience om nai mel lo hong lam lak ding lah om lo in a hih bang a ki bawl suk gawp mang hi.Mail lam ah hong han ciam to to ning e. Ngaih sut piak na nong neih nop leh hih ka email ah lai hong khak le uh cin “melodycing@gmail.com”. Lungdam\nNem piy 2 years ago\nKen bel a nih un siam sa mah2 ing tha ngah mah2 ei U Geel Cing Topa’n ong zang sem2 hen oi


url: =Sing Thu (Ginger) leh Covid-19 :: ZOMI DAILY\nSing Thu (Ginger) leh Covid-19\nposted on 29 September 2021 at 1:40 pm Lomkholna: News\nSing in cil mansak in na khuh, na pau napnit ciang huih lak a i cillum leng lo ding in hong dalsak hi.\nSing pen meh lak a i zat det khat hi a, niang tui lak ah khah a ki dawn thei zong ahi hi. Sing pen meh lak a i khah leh a lamdang mahmah zatui khat ahi hi. A diak in a vot, awm vot, vot lua in naptui luang cih dan in i om ciang sing ne in ki dam hi. Khual zinna ah luak suak in i om a nop loh ciang zong sing ki ne hi.\nAnnek khat peuh gilpi in gawizolo, numeite nin neih ciang a na, i ci i sa a nat leh zong sing ki ne hi.\nSing pen Sente leh India miten lim zat deuh uh a, dam loh ciang in a zat uh kum tul tampi hi khin hi. Tulaitak in India in leitung ah sing a lim ciin pen gam ahi hi. Roman Empire hun in zong India ten sumlei sumzuakna in na lim zuak mahmah khin uh hi. Arab gam khawng ah zong summet bawlna in kum zalom tampi na nei khin uh hi.\nKum zalom 13 leh 14 hun lai in sing pound khat pen tuu 1 tawh a man zah kikim hi. England kumpi nu Elizabeth in sing moh a bawl pen Christmas dawnna in ki zang in minthang mahmah hi.\nSing hoihna pen taanglai pek pan kam tawh ki gen bek hi lo in tu hun a ding in natna tuamtuam bawlna ding in ki zang hi.\nMipilte kan khiatna ah sing pen lugumnat, khukna leh zatui ki lempih lo a neite bawlna in ki zang hi. Lungtang sivui natna pan in hong dal sak in, thau zong kiam sak, cancer a piang sak cell te zong that sak hi. Mihaite leh khuak man mello te zatui in zong ki zang hi.\nAsthma natna nei te a ding zong ki zang hi. Sing nekna hang in Covid natna ki zel lo tuam hi ci in Central Florida sang a research bawl mipilten na mukhia hi. Sing nekna hang in i cil man in huih lak ah leng nawn lo in Covid ki lawhna kiam tuamsak hi ci hi.\nMore: Cidam nading in anekdet huai zatui hoihmahmah Siing (Ginger)\nMipil ten i nap leng pen camera tawh na en uh a sing nekna hang in 80% i nap tui cil tui te huih lak ah leng khia lo tuam hi ci hi. Muktuam zatna in Covid ngah loh na ding numbat 1 hong dal hi a, tua khit ciang sing nekna a hoih pen ahi hi. Lianpi\nPrevious: Tembaw maw Babel? ~ Pu Thangboi\nNext: UNHCR leh Community makai te kamkukpna kinei


url: =US Tulsa pan Pu Khup Khan Thang (Lailo, Munsuangh) in hongnusia :: ZOMI DAILY\nposted on 27 April 2020 at 2:33 pm Lomkholna: Dahpihna, News, ZIUSA, Zomi\nMangpha Pu Khup Khan Thang, Munsuangh Beh,Kum 83 – Lailo Khuami Tulsa,OK USA ateng Pu Khup Khan Thang in April 25,2020 in tuap natna tawh ongnusia cihthu izaakmanin ZIUSA kipawlna mintawh dahpihna ipulak hi.Pu Thang pen Pasian lamhonsak na tawh 2018 in USA atung ahihi.\nPu Thang pen Zomi te kipawl khopna Zomi Innkuan Okahoma ah member khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 10/31/2018 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPu Thang tawh anunungpen hunzatkhop ding ong tungding Friday May 1, 2020 1:00pm in Calvary Cemetery,9101 S Harvard Ave,Tulsa, OK 74137 ah (FEMC) pawlpi makaih na tawh hehnep hunbawlkhop na nei khit ciang, Rev.Dr. Cin Khaw Kham in lei sung ah tuhna neiding hi.\nPu Thang ong nusiatna hanga adahakap lung leng khawngai azi atate leh sangam tanau meltheih akuamakhempeuh hehnem siam pa i biak pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi) Zomi Innkuan USA, Inc.\nPrevious: Ka sunmang Innpi (My Dream House) ~ Jtuangpu316\nNext: Kisa Khial Leh (Wrong Diagnosis)


url: =Tawk tang tangthu :: Heileilaitai\nHomepage > Tawk tang tangthu\nTawk tang tangthu\nMI THAHAT MAHMAH PU TAWK THANG TANGTHU:\nPu Tawk thang, Pu thang Sut leh Pi Hial Vungte tapa hi a, 1860 in Tungtuang khua-ah suak hi. A zi Pi Ot Ning hi a, tapa nei lo uh hi. Pu Tawk Thang 1901 kumin si hi.\nAma hatnate: Ukpipa Hau Cin Khup in tuangdung pek pua dingin cial hi. “Zawl aw, na tuangdung lah hong puakpih mah ning in, nang zong anneek khat akpi khat ta tawh hong mehsak in,” ci hi.\nTua ciangin kuan uh hi:\n1. Tonzang ukpi gam sunga pasal hatte in mualdungah lampi sat tawmin, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, “Liangdap khat hong pia dih vua,” ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.2. Tungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuanin sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\n3. Ukpipa Hau Cin Khup sial sawnnga tawh a ton lai-in a ngeina bangin pansik (ton kipatna) ni-in song suite kivak hi. Zingsang khuavak ciangin tangvalte in sialte mawlpih dingin sialkongah khau-in khih uh hi. Tawk Thang in mipi muhna-ah sialte pen a ki-ah manin a ngawngah hekin a mitte a khelkhiat ziauziau pen lamdang leh muhnopsa-in, mipite awng ziahziah hi.\n4. A khuapihte Lam Suan leh a lawmte thum in zunun ni khatin vuak sawm hi. Zunun khekleh ni-in zu khamte in phinin kilai uh a, Tawk Thang in huan sakah khat, phung tungah nih, inn nuai-ah khat lawn mengmengin zo ziau hi.\n5. Phaitu khua-a a zawlpa in a innka zawl a sauna feet 24 tang 4 tang 2 sah mal 4 a veka na puak zawh leh tang in, ci hi. Tawk Thang in lomhenin pua-a tang pah hi.\n6. Tungtuang hausa upate in zu le sa a nek ni khatin to-in kilai uh hi. Tawk Thang in zo hi. Tua ciangin hausapa Phut Vum in, “Tawk Thang pen sing le suang zong bang kei; sik tawh kibang,” ci hi.\n7. Poding kici lopa bawhhak mahmah nam khat pen Tawk Thang in a tawbo tawh tepin bot zo hi. Tua hangin Tonzang khua kimte in tu dongin Poding pen “Tawk Thang’ nel bawh kiak” ci uh hi. A taw ip a, tangvalte in phen a sawm uh hang phen zolo uh hi.\n8. Guapum nal tunga kah kidemna-ah kuamah dang a kah zo omlo hi. Tawk Thang baih takin kah zo hi. “Pu Tawk Thang, nang bangci kah na hia ?” ci-a a kidot ciangin, “Guapum a kitam lo deuhin mekin kah leng haksa lo pi,” ci hi.\n9. Mizogamah a sanggamte Tawng Vial leh Thawn Pau tawh zin uh hi. Zawlbuk-ah tangvalte in phinphin uh a, kilai uh hi. Tawk Thang in a khup a thalin a lomlomin a lot khit ciangin amau laka a hat pen leilak a denna leh a siakmit kitam hi.\n10. A sungte in a lo uhah ann siimsak uh hi. A ciah ciangin vaimim bawk sawmgiat puak khatin pua hi. Mai pum 100 zong pua zo hi.\n11. Tungtuang khua tangvalte in sial gawh ding a mawlpih uh leh khahsuah uh hi. Tawk Thang a kisil kim lai ko uh a, Tawk Thang in a khut lang khatin a kal humin a khut langkhatin sialmei-ah manin khawlsak hi.\n12. Tawk Thang a sih ciangin a guh a et uh leh bing hi, ci uh hi. A suan a khakte Suangsang khua-ah om uh hi. A pu mah bangin midang sangin hatzaw uh a, ahi hangin Tawk Thang zah a hat omlo hi.\nZomi website tuamtuam\nZomi te tangthu\nZomi te tangthu 1\nZomi te tangthu 2\nZomi nam ni tangthu\nZo thau tangthu\nZogam pasian thu lutzia\nKhua do pawl tangthu\nKam hau tangthu\nHau cin khup tangthu\nheilei khua tangthu\nKawl thuthak redio/tv\nZomi mrtv idol\nTum ging siam\nZ0gam in Nangong ngak hi


url: =Mandalay ah Taxi Driver khat thautawh kikaplum in akikapzia palik te’n kansan :: ZOMI DAILY\nposted on 23 March 2017 at 10:05 pm Lomkholna: Mandalay, Myanmar, News, Sawltak\nMyanmar, Mandalay khuasung ah Motorbike Taxi Driver khat thautawh kikaplum in, aki kapluplam luamah in theikhalo ahih manin, Mandalay Police te’n akansan laitak uh cih Irrawaddy pan kiza hi.\nMotorcycle Taxi hawlpa ii aminpen U Ye Win kici a, kum 35 aphakhin khat ahihi.\nMandalay, Pyigyitagon Township sung 71st leh 72nd Streets kikal sung aom Kyansittha Street kicihna lamzik tungah apai laitak in Wednesday zingsanglam 8am hunpawl in Motorcycle tungpan tuksuk cihi. Tuaciang in amanlang in Mandalay Hospital ah kipuakpah hi.\nU Ye Win pen Motorcycle tawh Accident in asi hiding in aki ummawh hi a, ahi zongin asihna vai sitcianna bawlding in Postmortem kibawlin aluang akikhei ciangin thautawh akikap ahihlam kitheikhia hi ci’n Police te’n genkhia uhhi.\nAmahpen Motorcycle Taxi ahawl laitak lamzikpi tungah atuksuk hi a, atukna munah sipah cihi.\nAsipa U Ye Win ii apianna apa in agenna ah Motorcycel Accident in asi kisa in Road Accident in ki ciamteh masa cihi. Ahi zongin aliamna ka etcian uhciangin alu ah liamna ki mukhia a, amitkhumul omnasan tengah thautang alutding tawh kibang cihi.\nTuaciang in Regional Police Force ah thautawh kikap hi ci’n Report kibawlkik cihi. Traffic Police Officer khatin hihvai tawh kisai in Mandalay Hospital Emergency panin Irrawaddy te tungah agenkhiat ahihi.\nMandalay Regional Police Force te’nzong U Ye Win ii sihna pen Motorbike ahawl laitak in thautawh akikaptuk hi ci’n genkhia uhhi.\nAhi zongin koipan kua in thautawh kap cih kitheician nailo a, athu akician in akitheih ciangin Press Release kibawlpah dinghi ci’n Police Officer khatin genkhia hi. Sawltak #zomidaily\nPrevious: London khuasung buaina pen IS te’n ko gamtatna hi ci’n pulak ~ ZD\nNext: Belgium mipi tammahmahna munkhat mawtaw tawh anawksawm migilo kiman ~ ZD


url: =Thuthak Tomkimcing 4 Aug 2014 :: ZOMI DAILY\nposted on 5 August 2014 at 11:39 am Lomkholna: Hauthang, Myanmar, News, World, Zomi\nD. PR deihlohna tawh kipawl Thugen na kipan\nPR zatloh ding deihna tawh kipawl thu Yangon Tamwe myonee Bo Sein Maan tualpi ah laigelh siam minthang Then Lin Oo in nei hi. Lawyer lam pil siamciim pan in U Ko Nyi zong kihel hi. Leitungah PR system azang gam themno cik bek om ahihi. 2008 kum in thutel lo pipi leh kilau sakna tawh lung hi mawhpipi in vote pia unpia un hong kicih teh mipi in lingkelkel liang in 2008 thukhun kipsak na ding in na hong kisem hi. Ahi zong in ahoih kei leh i nial theihna ding mipi thuneih na om hi cih gen khia uh hi.\nPrevious: Zomi, Ciimnuai mi, Tedim mi ~ Rev. G.K Dal\nNext: Tulaai Leitung Thuthang Tuamtuam Updates August 4, 2014


url: =Malaysia, Klang Factory pan aki pummat numeinu ki mukikta :: ZOMI DAILY\nposted on 10 December 2017 at 1:05 am Lomkholna: Malaysia, News, Sawltak, World\nMalaysia, Klang vengsung aom Factory khatpan aki pummat, Kidnap athuak numeinu pen ki mukikta cih theStar pan kiza hi. Friday zingsanglam in Kampung Jawa vengsung aom Factory panin aki pummat hi a, Friday nitaklam 10:30pm hunpawl in akimatna phualmah ah ki mukhiakik hi.\nTua nupinu ii atapa ahi Arri Thevan kicipa in agenna ah nitaklam ciangin Phone tawh hongki zasak a, nanu pen anasepna Factory gei ah ki puakkik khinhi ci’n hongki zasak ci’n genkhia hi.\nAtapa zong azakphet in nuamlua mahmah in, delhpah vingveng a, anu amuh ciangin amanlang in zato ah paipih suakpah hi.\nTua nupinu pen akibetna alu leh akhut ah liamma pawlkhat omhi. Tulaitak zato ah kikem in, tawlkhat zato ah ki koihsuakphot kulkhading cihi.\nAtapa in agenbehna ah tua amatcip Abductors te’n anu kiangah ATM Card leh vanmanpha Jewellery apuakteng ngen uh cihi. Ahi zongin anu in Phone bek pua a, Handbag apuakloh, bangmah ngahding aomlohlam atheih uhciangin amancip te’n anu pen betsakgawp uh cihi. Kanupen cidam in hong ciahkiktheih kalung uh dammahmah a, ahi zongin hong matcipsak tezong amanlang in akimatkhiat theihnading ka lunggulh mahmah uhhi ci’n genkhia hi.\nHihvai tawh kisai in palik thunei ahi Shah Alam OCPD Asst Comm Shafien Mamat inzong agenna ah nupinu pen kisat, kibenggawp in mawtaw sungah ki sawnsukcip cihi. Mawtaw sungah alutkhit phetin amit kituamsak ahih manin, tua amancip tepen amel asa bangdan cihpen nupinu in theilo cisawnsawn hi.\nApumpi tungah apuaksunsun ahi Mobile Phone leh vanpawlkhat suhsak uhhi. Tua miginalo damiah tepen aki zonsan laitak hi ci’n palik te’n Saturday ni in genkhia uhhi.\nHih nupinu pen Friday zingsanglam in Mercedes Benz mawtaw akang khattawh pasal nih in amatkhiat uh ahihi. Amatlian laitak uhzong CCTV panin Video Record om ahih manin, Social Media tuamtuam ah tawmveisung in ki thehzakpah zihziah hi.\nPolice te’n hihvai pen “Section 365 of the Penal Code for kidnapping or abducting with intent to secretly and wrongfully confine a person” thukhun tawh Case kibawl in, tua apummat te matkhiattheih nadingin aki hancian laitak hi ci’n genkhia uhhi.\nVideo: Woman abducted outside Kampung Jawa factory found\nCCTV sungah aki etkik ciangin Mercedes Benz mawtaw akang khat Factory Gate mai ah akhawl kimuthei hi. Tuaciang in numeikhat hong pusuak in, mawtaw nungah angak pasal khatin laidal Document tungah letmat thuhsakding in kithawi hi.\nMore: Philippines ah ngawngtan athuak Germany gammipa luanghawm ki mukhiata\nTuakhit ciangin apualam aom pasalpa pen Driver Seat ah tusuk in mawtaw hawlkhia vingveng hi. Hih thubuai Incident pen tuzingsang 9:40am hunpawl in thupiang ci a, khuavak mipi muhtang mahin akiman, Kidnap akibawl uh himawk hi. Sawltak #zomidaily\nPrevious: Malaysia, KL khuasung ah Model numeikhat aguaktang in inntungpan kia in si\nNext: Zomi Piancit pai pupa te phawkna laibu honna kinei